text:
Atlétiko Flamingo ta batisa uniform nobo
Djabierna ultimo na El Mundo Restaurant a tuma luga un dia habri di S.V. Atletico Flamingo ekipo di E bario di Nikiboko.
E atardi a inisia kaminda presidente di Atletico Flamingo sr. Rugo Semper a jama miembro nan di presna I invitado nan bon bini na e dia habri aki, algun ratu despues e 23 hungado nan di Atletico Flamingo a yega den un bus I a ser presenta na tur ku tbt presente. Na e okashon aki a hiba palabra sponser mayo di Flamingo kual ta sr. Karl Domacasse di Multipost i a deklara ku e ta Hopi kontentu di ta.mirando desaroyo nan hopi positivo rondo di e ekipo hinkando formashon futbolistiko den e hoben nan pa medio di trenador nan sertifika.
Por ultimo tabata e DT Emmanuel Cristory ku a hiba palabra i a gradisi direktiva kompleto di Flamingo pa e konfiansa di por ta entrenando e ekipo i ta mirando mas i mas ku e hungado nan ta adaptando nan mes ku su sistema di dirigi. Mas despues a hasi boutismo di e uniform ku ekipo la bai bisti pa proksimo kampionato.
Hopi exito di parti WDBSPORT


c: text/html

text:
A detene dos sospechoso den corto tempo awe mainta na Tamarijn y Sero Lopez. Diahuebs despues di 10or di mainta a cuminsa un persecucion entre un nissan skyliner color blanco y polis.
Aparentemente polis a duna e auto un señal pa para y no a cumpli cu e orden di polis. Den e auto aki tabata tin dos conocido di polis. E persecucion a caba na altura di un cas na Tamarijn.
Na e sitio polis a detene e chauffeur di fam Q. E homber pasahero sinta na banda a logra huy y drenta mondi. Di biaha tur unidadnan di diferente districto a yega na e sitio pa asina cuminsa cu e busceda den mondi.
A lanta e helicopter di Polis y na unda a logra señala e sospechoso y polis a logra detene na altura di Sero Lopez. Tur dos sospechoso a ser hiba warda di polis na unda nan lo presenta dilanto sub fiscal.
E auto encuestion a wordo confisca pa mas investigacion. Tambe a confisca un otro auto pero no tin nada di haci cu e casa aki. E la wordo hiba balashi door cu e no ta tin su papelnan na ordo. Bon trabao di coleganan !!!!

robotstxt: allowed

filter: keep


text:
E secretario di siguridad publico di estado di Mexico, Rodrigo Martinez Celis a informa un atake en conexion cu delicuencia organisa na Coatepec Harinas a caba cu 13 agente policial morto
“E ta un agresion cu e estado mexicano ta confronta cune. Nos lo tuma accion cu tur forsa y cu respaldo di ley y e legitimidad”, Martinez Celis a bisa riba rednan social. El splica cu te na momento tin informacion di esnan cu a fayece cu 8 di nan ta di secretaria di siguridad y cinco di nan di Fisaclia General di husticia.
Autoridad te cu awo no a identifica e grupo cu por ta responsabel di atake. E polis tabata eherce trabou na municpio di Coatepec Harinas, un 77 km zuid di Toluca. E secretaria y Fiscalia a bisa cu sosten di Guardia Nacional, secretaria di defensa nacional y secretaria di Marina lo tin operativo conhunto na e xona pa busca agresor.
“E institucion cu ta forma parti di coordinacion pa e construccion di paz na estado di Mexico ta condena e atake cobarde aki y ta haci compromiso di no lo keda impune”, asina e comunicado a bisa.


text:
Willemstad Curacao: Diasabra pasa di 12 or marduga autoridadnan a presenta cu urgencia a presenta na Howard Johnson debi cu autoridad a keda informa tin dos persona morto. Manera autoridad a drenta den e camber 134 y a haya dos dama morto y un plas di sanger den e camber. Version inoficial ta bisa cu e damanan aki tabatin un relacion amoroso cu otro, pero algo a bay robes e marduga ey debi na jaloezi.
Den pasado caba un a menasa di mata otro caba. Esaki a bay for di man caminda diasabra marduga un di nan a tira esun mata pa despues pone fin na su bida tambe cu e arma di candela. Un di e damanan ta yiu Curacao y e otro ta Dominicano. Departamento forensico na e sitio a haci nan investigacion y dokter di Polis a presenta pa constata morto. Autoridad ta investigando e caso aki ya cu por ta trata di crimen pasional. Relato policial: For di investigashon realisá na e sitio, a bin topa un revòlver ku a keda konfiská y a sali na kla ku pa motibu deskonosí, e dama Aury Mercedes Gill Desentina, nase na Repúblika Dominikana dia 30 di mei 1971, a los tiru fatal riba e dama Nicole Monique Renate Hawker, nase na Kòrsou dia 7 di yüli 1984. Despues di esaki, Desentina a tira su mes ku konsekuensia fatal. Dòkter di polis a konstatá morto di e dos damanan aki.


text:
Den corte di husticia diamars a trata e caso di regie zitting cu ta e caso contra e ex minister y actual parlamentario Benny Sevinger “ Avestruz “. Fiscal a demanda pa kita 914.651,72 florin for di Benny Sevinger unda lo a constata cu e politico a haya ganashinan durante e temporada cu e tabata Minister di Aruba den gabinete Eman.
Avestruz ta un caso unda tin 11 persona a presenta dilanti huez pa e caso penal. For di April 2021 e prome detencion a cay.
Den esaki e ex minister y actual parlamentario tambe ta keda acusa di Delitonan di corupcion y otro hechonan castigabel rond di e uitgifte di terenonan di pais Aruba.
Diahuebs fiscal lo haya sa e fecha nobo pa cu e tratamento di e caso Avestruz.


text:
Aki ta sigui un resumen di e casonan den Corte di Prome Instancia riba dia 1 di September 2016.
Pa 8’or y 15 di mainta, e sospechosonan HRMO y LEM lo aparece dilanti di hues. Esaki ta un ontnemingszaak.
Pa 8’or y mey di mainta, e sospechoso GGP lo aparece dilanti di hues. P. ta wordo acusa di ladronicia di un of mas bleki di verf di un persona riba 23 di April 2016.
Pa 8’or y 45 di mainta, e sospechoso OS lo aparece dilanti di hues.S. ta wordo acusa di a menasa un persona y/of studiantenan di un scol cu un crimen, door di cual a bin peligro pa personanan y bienes, o sea cu morto of maltrato of cendemento di candela, door di intencionalmente parkeer su auto riba tereno di e scol, mientras cu el a pone den e auto un of mas jerrycan yena cu gasolin y un cilinder di gas y/of un carta den cual el a pone: “Mi tin algo mucho miho pa esnan cu a provoca mi, boso lo bay haya sa den menos cu 6 dia.”
Pa 9’or y 15 di mainta, e sospechoso MMl lo aparece dilanti di hues. L. ta wordo acusa di a intencionalmente destrui bentana di un negoshi riba 10 di Juli 2015.
Pa mas of menos
Pa 9’or y mey di mainta, e sospechoso RJH lo aparece dilanti di hues. H. ta wordo acusa di a sconde un sospechoso y stroba un investigacion penal di 7 di December 2015 te 15 di Februari 2016.
Pa 10’or di mainta, e sospechoso IET lo aparece dilanti di hues. T. ta wordo acusa di a sconde un sospechoso y stroba un investigacion penal di 7 di December 2015 te 15 di Februari 2016.
Pa 10’or y mey di mainta, e sospechoso RJT lo aparece dilanti di hues. T. ta wordo acusa den un caso seksual.
Pa 11’or di mainta, e sospechoso ODT ta wordo treci dilanti di hues. T. ta wordo acusa di posesion di cocaine riba 23 di Februari 2016. Tambe e ta wordo acusa di tabatin un machete cu ne riba caminda publico riba 23 di Februari 2016.
E ta wordo acusa di a menaza un persona cu morto riba 15 di December 2015, dor di bise: “Mi ta bay mata bo. Bo kier pa mi mata bo?” y siguientemente saca e machete for di su banchi di carson y core cu ne tras di e persona y hisa e machete pa maltrata e persona cune.
Pa 11’or y mey di mainta, e sospechoso HVM lo aparece dilanti di hues. M. ta wordo acusa di a maltrata un y/of dos persona riba prome di Januari 2015, door di dal e varios biaha cu mokete na su cabez y scop e varios biaha na su curpa y/of door di duna e otro persona un mokete na su boca, dor di cual e personanan aki a sufri lesion y a haya dolor.
Pa 11’or y 50 di mainta, e sospechoso AJL lo aparece dilanti di hues. L. ta wordo acusa di importacion, exportacion y posesion di cocaine riba 2 di Maart 2016.


text:
ORANJESTAD,Aruba
Lo cuminsa duna servicio 9:00 di mainta
Departamento di Impuesto ta participa cu lo duna servicio extra riba diasabra den luna di februari. Entrante diasabra awor dia 1 di februari lo tin servicio di caha na nos oficina principal na Camacuri. E servicio aki ta conta pa pago di vehiculo di motor como tambe pa cualkier otro tipo di impuesto cu excepcion di pago di permiso pa DIMAS. Departamento di Impuesto ta brinda e extra servicio aki pa asina clientenan cu ta hopi ocupa den siman por probecha pa haci nan pago. Aki ta sigui e fechanan riba diasabra y orario di Servicio di caha na oficina principal na Camacuri valido pa luna di februari:
Gerencia di Departamento di Impuesto 30 di januari 2019


text:
Willemstad – Prof. dr. Raymond Gradus ta renuncia entrante dia 1e di februari 2023 como presidente di Colegio di supervision financiero di Corsou y Sint Maarten, Colegio di supervision financiero di Boneiro, Sint Eustatius y Saba y Colegio di supervision financiero di Aruba. Cu esaki su di dos termino ta finalisa un poco prome cu e fecha riba cual e mester a expira, esta dia 1e di juli 2023.
Sr. Gradus ta alabes catedratico di administracion y economia di sector publico y sector sin animo di lucro na Universidad Liber (VU) di Amsterdam. Combinacion di e dos funcionnan menciona ta un responsabilidad masha pisa, asina e ta menciona. Ademas durante e lunanan binidero Gradus kier haci varios biahe dirigi riba mundo academico. E ta mira atras riba añanan emocionante y intensivo como supervisor di e islanan y paisnan di ex-Antia Hulandes. Actualmente ta buscando un sucesor apto, kende lo cuminsa entrante dia 1e di februari 2023.
Prof. dr. Gradus ta presidente di Cft desde dia 1e di juli 2017. Riba 1e di juli 2020 a renombra dr. Gradus pa un di dos periodo di tres aña. Banda di su funcion di catedratico e ta vincula tambe na Departamento di Accounting di VU y na Centro Zijlstra pa Control Publico, Liderazgo y Gobernacion (Zijlstra Center for Public Control, Leadership & Governance) y e ta miembro di nivel halto di Instituto Tinbergen. Prof. Gradus tin varios publicacion cientifico riba su nomber tocante, entre otro, seguridad social, cogobierno, maneho di medio ambiente y finansa publico. Ademas e ta presidente di e Comision di Auditoria di Conseho di Supervision di Scol Superior di Den Haag (HHs).


text:
Nos a tuma nota di un comunicado di prensa di Minister Arends caminda e ta lansa tur sorto di atake riba mi persona. Curiosamente ta e mesun atakenan cu dos miembro di AVP, Arthur Dowers y Gerlien Croes, a yega di vocifera riba Enfoke, mi lo a sikiera aprecia un tiki originalidad. Esencia di Ursell su mensahe ta cu mi ta un politico tradicional cu bachi nobo. Minister Arends kier a hunga gran guy durante tratamento ilegal di presupuesto 2023, sin un conseho valido di RvA, y pensa cu si e reta mi persona mi lo bandona nos protesta y core drenta sala y pidi un persoonlijk feit. Aparentemente Minister Arends ta kere cu tur hende ta sufri di e mesun falta di principio cu su persona y partido.
Durante tratamento di ley di screening nos a propone un amienda cu lo a duna lidernan di oposicion acceso na resultado di screening y RAIZ a vota contra. Un di e motibonan cu a ser vocifera ta cu e filesnan no por sali fe oficina di gobernador, pero esey a resulta di no ta e caso. Mi ta contra personanan no politico wordo envolvi den e bay bin simplemente paso nan ta casa/pareha di un Minister por ehempel, esey ta un brug cu ami no lo crusa pero sigur lo keda refleha den un screening completo.
Manera mi a yega di trece dilanti cu Minister Arends riba mas cu un ocasion, e politica nobo cu ami ta kere aden ta a base di honestidad, cerca mi, “what you see is what you get.” Mi ta condena fuertemente un partido cu ta campaña pa cambio y resulta di ta un fraude pa su votadonan. Cuminsando cu un deal di 20 aña pa LNG mientras bo a campaña pa energia alternativo, pa no papia mes cu un compania cu a bin pa habri refineria ta caba cu un contract pa bende WEB gas. Durante campaña y den debate bo ta proclama boso plan di “mergers and acquisitions” pa reduci cantidad di personal di aparato publico pero una bes den gobierno ta sufri di amnesia selectivo.
Mi ta condena un partido cu a campaña pa integridad pero den Ministerraad y Parlamento ta acepta y exonera mas di AWG 7,8 miyon di fraude den FASE, mas cu 100 miyon paga di mas den loonsubsidie, tapamento di corupcion na Arubahuis, fraude den vacunacion etc. Mi ta condena un partido cu ta campaña contra friends and family y una bes den gobierno y parlamento ta practica e mesun nepotismo cu nan votadonan a rechasa. Mi ta condena cu na momentonan crucial cu ta toca futuro di nos pais pa e proximo decadanan abo y bo coleganan a vota pa proteha boso trabao na luga di pueblo di Aruba.
Berdad e politica nobo di Accion 21 ta hopi diferente cu esun di RAIZ, nos NO TA DEFRAUDA nos votadonan. Nos ta kere den fortalece parlamento cu tur e hermentnan necesario pa haci su trabao, incluyendo conseho di RvA y CFT ora ta trata e ley mas importante di pais Aruba. Nos no ta kere den rechasa mas cu 50 amienda y mocion simplemente paso nan a origina di oposicion. Durante tratamento di presupuesto 2022 tabata tin mas cu 40 mocion y amienda, durante tratamento di presupuesto 2023 sin oposicion tin net 5 mocion.
Nos no ta hambra pa poder cu nos ta tira un oportunidad unico pa cambia e sistema afo pa core bay sinta cu dos Minister y alabes permitiendo e partido mas grandi di coalicion sinta cu 6 minister durante crisis financiero. No ban papia mes cu pa prome biaha den historia di Aruba gobierno tin menos voto cu oposicion, esey no ta e balornan y principionan cu Accion 21 y mi persona ta kere aden. E grandesa di democracia ta cu ‘tarde o temprano’ pueblo lo vota. Na proximo eleccion pueblo lo duna bo persona y ami un veredicto riba e trabao cu nos a haci den representa nan, ban wak ken lo bolbe.


text:
Oranjestad – Pa surpasa e crisis di COVID-19 Gobierno di Aruba a traha riba varios forma di sosten financiero pa por brinda alivio na tur esnan cu a perde trabou desde 13 di maart 2020 y tambe un yudansa financiero na e empresarionan chikito y mediano cu a sufri perdida di entrada door di e crisis di COVID-19. Gobierno a introduci Plan di Alivio Fiscal, Fondo di Asistencia Social di Emergencia (F.A.S.E.), Sosten Financiero pa kwartaal, Subsidio di Salario pa negoshinan chikito y mediano, y un microcredito cu condicionnan atractivo via Qredits. Durante un reunion publico den Parlamento, Minister Xiomara Maduro a brinda un update di e alivio cu Gobierno a brinda na pueblo di Aruba.
Plan di Alivio Fiscal
Minister Maduro ta informa cu 507 compania a haci uso di e facilidad pa paga e impuestonan di tur luna di april, mei y juni 2020 y 325 compania a haci uso di e descuento di pago di AOV/AWW den luna di april, mei y juni 2020.
FASE
FASE a brinda un ayudo financiero di Afl. 950 na un cantidad di 8.782 persona cu a perde trabou desde 13 di maart 2020.
Sosten Financiero pa kwartaal
Gobierno a brinda na 3.084 negoshi chikito y mediano un sosten financiero di Afl. 4000 pa asina nan por cubri nan gastonan mensual durante 3 luna.
Subsidio di salario
Un total di 1.647 compania a ricibi un di maximo 60% di gasto di salario pa por a paga un total di 27.180 trahado y asina por mantene nan den servicio.
Microcredito via Qredits
Gobierno a duna un aporte di 250.000 florin na e compania di microcredito Qredits pa asina e compania por brinda un fiansa cu condicionnan atractivo na negoshinan chikito y mediano. Qredits a ricibi un total di 175 peticion di empresarionan cu a aplica pa e fiansa special aki.
Gradicimento
Minister Maduro ta gradici e miembronan di Parlamento pa e apoderacion pa asina por busca e fondonan necesario pa por brinda alivio na Pueblo di Aruba. Tambe e dignatario ta gradici Reino Hulandes pa e fiansanan duna. E mandatario ta gradici tur e profesionalnan cu a traha inalcansablemente durante henter e temporada di COVID19 riba e programanan di Plan di Alivio Fiscal, FASE, Sosten Financiero pa kwartaal, Subsidio di salario. E dignatario ta brinda un gradicimento tambe na e ehecutivonan di Qredits pa e yudansa ofreci na e companianan chikito y mediano.
ANUNCIA NA HIT 94 FM
3 SPOT DAILY AFL 500,- pa luna
Email – hit94fm@gmail.com


text:
Desèmber Tiger Woods ta bèk riba kancha di gòlf.
Dia promé di desèmber Tiger Woods, despues di periodo di hopi leshon, ta hasi su reentrada na World Challenge riba e kancha di gòlf na Bahamas. For 2015 e merikano a sufri un leshon na su lomba. Último ei el a anunsiá ku e ta kla pa bin bèk, pero no a logra. Woods, ku tabata number un di mundu, awor ta na number 18 entre e partisipantenan den e World Challenge. E torneo no ta forma parti di PGA Tour, sino ku ta trata un torneo di su mes Tiger Wood Foundation. Den un deklarashon Woods a bisa: “Mi ta ansioso pa hasi mi reentrada den e tremendo torneo akí. Esaki ta nos di diesocho edishon i tur aña nos ta logra di trese e mihó hungadónan di gòlf di e temporada ku a pasa, riba kancha.”
Tres siman pasá Woods a kanselá na último momentu pa e Safeway Open na California. “Mi wega ta vulnerabel i no ta ainda na e nivel ku e mester ta.” Na ougùstùs 2015 tabata e último biaha ku, e 14 biaha ganadó di un Major, a hunga su último torneo grandi. For di e tempu ei el a hasi dos operashon di lomba i tabata rekuperá poko poko.


text:
Kralendijk – Direktorado Komunidat i Kuido lo informá komunidat na momentu ku esaki ta posibel atrobe. Tur sitanan di awe na Registro Sivil ta bira djabièrnè mesun orario. Lo komuniká tur sobrá sitanan despues. Entidat Públiko Boneiru ta pidi diskulpa pa e inkumbiniensia ku esaki ta trese kuné. Ta konta riba komprenshon di pueblo. AworBonaire ta komprondé ku e medida tin di haber ku un intento di robo na e ofisina di registro sivil.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text: Diahuebs anochi a drenta informe di un accidente hit and run na Caya Papa San Juan Pablo ll na Dakota, mesora a dirigi un patruya na e sitio. Na caminda pa e sitio a drenta un otro informe di cu e dama a para e auto un poco mas pabao pero como e bumper di su auto a keda atras cu e plachi number e dama chauffeur a bolbe na pia buta e bumper riba su cabez y cana bay na e auto. Yegando na e sitio a drenta otro informe di cu e dama a bay cu e auto na Avenida Milio Croes para un banda. Polis a yega ey mesora y a detene e dama chauffeur burachi y a lock e auto cual ta e Mitsubishi Lancer A65885. E auto mes cu e dama a dal ta un Nissan March cu tabata staciona riba acera su wiel di atras a keda destroza y no por a sigui core.


text:
Ora kos bai robes entre siudadano i gobièrnu, Nationale ombudsman por intervení òf media. Tambe e por inisiá un investigashon. Esaki ta sosodé mas o ménos 50 biaha pa aña. Pero kon ombudsman ta manehá un investigashon asina? A base di e investigashon ‘Dolor di kabes di studiante karibense’ por tira un bista den kushina di ombudsman.
E investigashonnan na 2020
Nationale ombudsman su investigashonnan ta partí den dos kategoria: tin e investigashonnan ku ta keda hasí a base di keho individual, anto tin esnan ku ta keda inisiá di propio inisiativa. Na aña 2020 Nationale ombudsman a hasi un total di 56 investigashon.
Studiante karibense
E investigashon 'Dolor di kabes di studiante karibense' na problema di studiante ku ta bini di e parti di Karibe di Reino hulandes, ta un ehèmpel di un investigashon ku Nationale ombudsman mes a inisiá. Pa medio di diferente kanal el a bin tende ku e studiantenan akí ta topa diferente tipo di problema. E señalnan akí tabata motibu pa ombudsman buska haña sa ta kiko esaktamente ta pasando.
Enfoke investigativo
Señora Annemarie Tuzgöl a manehá desénas di investigashon na ombudsman. E tabata na enkargo komo lider di proyekto di e investigashon ‘Dolor di kabes di studiante karibense’. Huntu ku tres investigadó el a investigá ta kua problemátika studiantenan ta topa ora nan ta (bai) studia na Hulanda òf ora na a studia na Hulanda. E ta splika kon e ta manehá un investigashon asina.
“Na promé lugá bo mester formulá e pregunta di manera skèrpi: ta kiko esaktamente mi ke haña sa? Ta kua problema e (èks) studiantenan akí ta topa den práktika, unda e dilemanan ta, anto ta kua ta e posibel solushonnan? Seguidamente nos a konektá esakinan ku metanan kla. Al final e propósito ta pa e investigashon tin efekto, anto ku e situashon ta mehorá. Den e kaso akí pues di e studiantenan karibense. Nos meta no ta pa únikamente pone problema riba un agenda, ta importante ku nos – for di perspektiva di e siudadano – ta señalá kiko por mehorá.”
Enkuesta i grupo di enfoke
“Pa e investigashon akí, huntu ku un ofisina di investigashon, a saka un kuestionario i kompartié ku studiantenan karibense ku ta òf a studia na Hulanda. En total tabatin 624 studiante ku a yena e kuestionario kompletamente. Banda di esaki a organisá un kantidat di kòmbersashon den gruponan di enfoke ku studiantenan karibense. Durante esakinan a papia mas detayá tokante e problemátika.”
Hopi interlokutor
Aparte di papia ku studiante e investigadornan tambe a papia ku diferente organisashon i instansha. Pa kuminsá a papia ku empleadonan di e ministerio di Ensañansa, Kultura i Siensia. Tambe a kòmbersá ku Dienst Uitvoering Onderwijs (DUO), Sociale Verzekeringsbank (SVB), Rijksdienst voor Identiteitsgegevens (RvIG), Zorgverzekeringslijn, Kences, Stichting DUWO, SSH Student Housing. Anto banda di esei ku organisashonnan ku ta guia i apoyá studiante karibense manera Arubahuis, Stichting Studiefinanciering Curaçao (SSC), TuranGoeloe, Unified St. Maarten Connection (USC), WeConnect, Vereniging Levende Talen Papiaments, HvAnti i Stichting Kompas For Students. Tambe e investigadónan a bishitá diferente webinair. Ademas a inkluí dokumentonan di maneho, dokumentonan di parlamento i rapòrtnan relevante den e investigashon akí. Nationale ombudsman ademas a buska koperashon di e defensornan di pueblo di Kòrsou i Sint Maarten tambe. A klousurá e investigashon ku dos kòmbersashon di mesa rondó.
Suseshon
Den e rapòrt - ku ta disponibel na hulandes, papiamentu i ingles - tin un kantidat di konklushon fuerte i rekomendashon deskribí. Kon bo ta evitá ku un rapòrt asina no ta disparsé den un lachi?
“Mas i mas nos ta monitòr loke ta hasi ku e rekomendashonnan di nos rapòrtnan” señora Annemarie Tuzgöl ta splika. “Nos ta hasi esei dor di por ehèmpel despues di un tempu bolbe organisá un kòmbersashon di mesa rondó. Nos ta hasi esaki ku tur ku tabata enbolbí i nos ta papia tokante loke realmente a mehorá. Of nos ta sòru pa nos sinta na mesa ku e instanshanan. Si nan ta konstatá ku a hasi muchu tiki, por ta posibel ku nos ta lanta un investigashon di restropekshon. Asina nos ta keda pone preshon i nos ta sigur ku e rapòrt ta keda riba e agenda (polítiko).”
Studiante karibense den pertá
Kada aña mas o ménos 1.600 hóben di Kòrsou, Aruba, Sint Maarten i Hulanda Karibense ta yega Hulanda ku masha gana i kurashi pa kuminsá ku nan estudio na Hulanda. Lástimamente hopi di nan ta bin topa kantidat di blokeo i p’esei nan no ta alkansá e meta final. Nationale ombudsman a investigá e opstákulonan ku e talentoso hóbennan akí ta topa na Hulanda.
Regularmente ya durante di e preparashonnan kos ta bai robes, anto una bes na Hulanda e studiante karibense ta bin topa kantidat di opstákulo tantu den asuntunan práktiko manera bibienda, seguro di kuido i estudio. Pero prinsipalmente den e área kultural. Dosentenan òf kostudiante tin tiki atenshon pa e problemanan espesífiko di e grupo di studiante hulandes akí. Hopi biaha ora nan kaba di studia nan ta keda atras ku un debe di estudio problemátiko.
Señor Reinier van Zutphen, Nationale ombudsman, ta pidi e gobièrnunan den Reino pa kita e opstákulonan ku e studiantenan ta topa.
Señor Van Zutphen ta bisa: “E hóbennan akí ta di gran importansha pa futuro di e islanan. Ta importante ku nan estudio na Hulanda ta forma un base positívo pa un karera éksitoso na kas òf na Hulanda. Ta p’esei tin biaha nan tin mester di un tiki apoyo èkstra. Instanshanan (gubernamental) no por asumí asínasina ku nan por para riba nan mes pia totalmente i sa kon e komunidat kompleho hulandes ta funshoná.”
Ombudsagenda
Den e asina yamá Ombudsagenda por haña e temanan ku ombudsman ke duna èkstra visibilidat na dje. Ta traha e agènda akí tur aña. Na aña 2020 Nationale ombudsman, Ombudsman pa mucha i Ombudsman pa Veterano a dirigí nan mes riba sinku tema: Derechonan fundamental, Partisipashon i influensha, Askseso na fasilidatnan, Pobresa i Abitabilidat. Por haña e agèndanan di ombudsman pa 2020 i 2021 aki.


text:
Unabes ku boso ta Dios su yu stimá, hasi esfuerso pa sigui su ehèmpel. Biba den amor; tuma ehèmpel di Kristu ku a stima nos i a entregá su bida pa nos komo un sakrifisio ku ta hole dushi, un
Yozue 1:5
Tanten bo ta na bida niun hende lo no por resistí bo. Lo Mi ta ku bo, meskos ku Mi tabata ku Moises. Hamas lo Mi laga bo ni bandoná bo. Un felis siman Dios bendishona bo.
Salm 33:22
Bo amor i bondat, SEÑOR, keda riba nos, manera nos konfiansa ta firme den Bo. Dios bendishona bo y un felis siman.
1Timoteo 1:12
Mi ta gradisí Kristu-Hesus, nos Señor, ku a duna mi forsa; E t’Esun ku a konfia mi i nombra mi pa sirbiÉ, Un felis siman Dios bendishona bo.
Gal 6:9
Laga nos no kansa di hasi loke ta bon i si nos no deskurashá, na su debido tempu nos lo kosechá loke nos a sembra. Dios bendishona bo y un felis siman.
Huan 17:3
I bida eterno ke men: konosé Abo, e úniko Dios berdadero, i konosé Kristu Hesus, Esun ku Abo a manda. Dios bendishona bo y un felis siman.
Hebr 13:8
Hesu-Kristu ta e mesun Kristu, ayera, awe i den eternidat. Dios bendishona bo y un felis siman
3Huan 1:2
Kerido ruman, mi ta resa pa kos bai bon ku bo den tur sentido, pa bo por ta bon di salú, meskos ku bo bida spiritual ta salú. Dios bendishona bo y un felis siman
Rom 11:6
Sí, Dios ta skohe a base di grasia, no pasobra hende a hasi bon obra. Si ta a base di obra, e ora ei grasia lo no tabata grasia. Felis siman Dios bendishona.
Salm 143:8
Mustra mi tur mainta bo bondat, ta den Bo mi ta buta mi konfiansa. Mustra mi kua kaminda mi por sigui, den bo man mi ta entregá henter mi bida. Dios bendishona bo felis siman.


text:
ORANJESTAD, Aruba: Lotto, E Loteria di Aruba tin rebendedonan cu ta alaves clientenan hopi fiel. Esey ta e caso tambe di Alex W., el purba su suerte cu Zodiac y a gana 25 mil florin, cu number 5405 cu signo Cancer, cumpra na su luga mes, esta Gily’s Lottery!
Zodiac ta hunga di dialuna pa diasabra 2:30PM y 9:00PM, y riba diadomingo 2:00PM, na Telearuba. Cu 5 florin bo por gana 125.000 florin, cu 10 florin 250.000 florin, 20 florin mey miyon florin y invertiendo 25 florin bo por gana e suma absoluto di 625.000 florin.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Nos invitado den e programa aki ta Sr. Alfred Koeks miho konosi komo Odi. Odi a nase i biba den e bario di Rincon. E ta aktivo den diferente agrupashonnan musikal Boneriano. Nos ta kombersa kune tokante su bida, su infansia i tambe riba su bida farandulero.
Produkshon: Fundashon Históriko Kultural Boneriano
Durashon: 51 minüt
Fuhikubo ta presentá: Alfred (Odi) Koeks
Nos invitado den e programa aki ta Sr. Alfred Koeks miho konosi komo Odi. Odi a nase i biba den e bario di Rincon. E ta aktivo den diferente agrupashonnan musikal Boneriano. Nos ta kombersa kune tokante su bida, su infansia i tambe riba su bida farandulero.


text:
Siman pasa a tuma luga e coffee tasting di Hunt Brothers Coffee na Craft, cual a mira un interes pa personanan cu tabata curioso riba e diferente tiponan di koffie cu ta existi. Prome cu el a subi un avion bay bek Alemania, nos a papia cu e doño di Hunt Brothers Coffee Phil Hunt pa asina e amplia mas riba e tema di koffie y su experiencia como negoshante Arubano den exterior.
Durante e coffee tasting sr. Hunt a splica con e proceso di traha koffie ta bay, mientras tabata mula e bonchinan di koffie y tabata urgi e bishitantenan pa hole e aroma di e bonchinan mula. Pa sr. Hunt, koffie ta mas cu un bebida cu bo por uza pa haya cafeina den bo sistema. E experiencia cu su persona kier trece dilanti ta un apreciacion mas profundo pa e bonchi special aki cu ta crea e bebida popular. E manera con sr. Hunt a bin ta maneha un empresa cu ta bende koffie tabata masha simpel, segun e. “Mi a cuminsa cu koffie como un hobby. Pues mi mester a cuminsa un dieta di koffie preto so y eynan el a cuminsa. Poco poco mi a haya mas interes den e producto te cu un amigo di mi a mustra mi un koffie special cual a cambia mi pensamento di e bebida aki completamente.”
Sr. Hunt ta describi e experiencia aki di manera cu e no por a kere locual e la hole tabata koffie. Generalmente e empresario ta haya cu koffie tin un reputacion pa ta bitter, ‘pero e koffie aki tabata hole mane caramel’. Despues di bay den mas detaye con koffie ta wordo traha y apreciando e manera con cunukeronan ta traha duro pa crea e miho producto, sr. Hunt a dicidi di cuminsa un negoshi basa riba koffie. Esaki den comienso tabata enfoca riba bende mashinnan pa mula koffie. Sr. Hunt a enfatisa cu p’e su hobby a bira e manera con e ta gana su pan.
Variedad di bonchi y procesamento
Durante e koffiemorgen pa saboria e koffie di e rumannan Hunt, a wordo splica con koffie a bin ta existi y con a bin na variedadnan diferente den e bonchi. Segun sr. Hunt, koffie a cuminsa na Africa, specificamente na Ethiopia. Djey el a wordo exporta durante tempo di colonialismo pa Merca y Europa. Na Latinoamerica en particular koffie a bira algo casi indispensabel pa industrianan di por ehempel Colombia. Esaki tabata debido na e manera con e bonchi ta ahusta su mes na e condicionnan di su medio ambiente. “Si bo lo tin un bonchi di Africa y bo lo hiba un Merca y un na Venezuela, ambos lo crece di manera diferente y tin sabor diferente tambe.” E bonchinan aki den cierto caso ta duna fruta di colo completamente diferente, segun sr. Hunt.
Pero loke ta crea un diferencia grandi den e sabor cu e koffie ta haya ora e bebida wordo consumi segun sr. Hunt ta e manera con e koffie ta wordo cultiva y procesa. “Cada pais tin su mesun manera di cultiva koffie. Den e dos variedadnan Arabica y Robusta tin diferencia tambe. Den Arabica por ehempel, mescos cu appel, bo tin appel berde, appel geel, appel cora, etc.” Tin 3 variedad den e manera con ta cultiva e koffie: natural, honing y laba. Koffie cu ta wordo cultiva den estilo natural ta keda cu e fruta pega na e bonchi, cual hopi biaha ta crea sabornan mas compleho. Sinembargo segun sr. Hunt e koffie aki ta masha dificil pa cultiva y ta exigi un proceso di labor intensivo ‘pasobra bo tin cu check constantemente pa e fruta no a daña’. E estilo laba ta esun cu ta wordo procesa mas, cual kiermen cu e bonchinan ta wordo laba pa asina kita e fruta. Koffie laba ta e proceso cu ta percura pa mas koffie sali bon di tur e otro procesonan. Estilo honing ta cay memey di e otro dos procesonan.
Pa sr. Hunt e ta importante pa tin un conexion directo cu e cunukeronan cu ta cultiva e koffie cu e ta uza den su productonan. Pues p’esey e empresario a bishita Colombia recien unda el a bay saboria e miho koffienan pa dicidi cua Hunt Brothers lo uza den nan productonan. “Actualmente nos tin lasonan cu Colombia, El Salvador y Brazil. Nos a establece relacionnan bon aki na Latinoamerica. Mi ta spera den futuro mi lo por acerca e cunukeronan na Africa pasobra mi stima koffie Africano.”
Un di e personanan cu a bishita e koffiemorgen a haya e sabor di e variedad di Burundi ‘tabata smaak mane te’. Esaki segun sr. Hunt ta loke e experiencia cu koffie lo mester ta.
Desaroyo actual: bonchi di koffie GMO y cunucu organico
Segun sr. Hunt cientificonan ta elaborando geneticamente diferente variedadnan di koffie uzando tecnologia avansa. Esaki ta pa haci un bon cultivacion mas probabel pa cunukeronan pa medio di haci bonchinan mas resistente na cierto malesanan, insecto y en general contra efectonan medio ambiental cu e mata por enfrenta. “Asina bo ta salvaguardia e bida di e cunukeronan”. Un efecto secundario di elabora bonchinan GMO ta cu ‘hopi di e koffienan GMO ta esunnan mas dushi na mundo’.
Sinembargo e empresario ta haya cu tin e koffienan cu ta wordo elabora di e manera aki cu no ta smaak mucho dushi ‘pa via di hacie mucho bitter’. Pero claro e ta depende riba smaak individual. Pues sr. Hunt ta kere cu si ta bay cu e proceso aki mester tene cuenta pa genera algo cu ta smaak bon toch ‘pasobra e ora ey bo no ta drecha e situacion di e cunukeronan si nan no por bende’.
Mas aleu despues di su bishita na Colombia desaroyonan actual na nivel mundial den area di koffie ta encera cu mas y mas cunukeronan ta purbando pa cultiva di manera organico. Pues sin uzo di kimico manera insecticida. Segun e empresario, e productonan kimico aki ta crea daño permanente na e tera y e region den cual e cunukeronan ta cultiva nan producto. “Nos ta purbando di traha mas y mas cu cunukeronan organico, pero e reto ta pa nan haya e hermentnan necesario pa por cuminsa cultiva di e manera aki. Mirando cu e no ta mescos cu cultiva no-organicamente.” Segun sr. Hunt, di punto di bista di sostenibilidad, ‘cunukeronan cu no ta cultiva organicamente por haya problema den 10 aña’. Nos lo elabora mas riba e negoshante su experiencia como entrepeneur Arubano na Alemania den un proximo edicion.
Akinan por mira un corto video di un di e entrevistanan cu Bon Dia a yega di haci cu Phill Hunt den 2016 riba un charla relaciona cu Online Business cu el a organisa.
Arubianonan mester lanta para y cuminsa habri nan mesun negoshi
Bon Dia a bolbe sinta cu hoben empresario Phil Hunt kende ta un di e unico Arubiano conoci cu tin exito den e mercado di Amazon cu su producto Hunt Brothers Coffee Grinder pa papia un rato tocante su exito den Online Business y tambe riba e tayer di 2 dia cu el a caba di duna aki na Aruba. E meta di e tayer aki tabata pa comparti informacion hopi valioso na con bo por cuminsa bo mesun Online Business cu segun Phil, esaki por ta un alternativa hopi exitoso pa yuda hiba e economia di Aruba pa dilanti.
Posted by Bon Dia Aruba on Wednesday, July 27, 2016


text:
Despues di a entrega mi zienswijze riba e cROPV riba 28 di november mirando cu esaki ta perhudica mi persona y mi famia completamente. Y no solamente e cROPV, pero henter e maneho di DIP y su precursor, cu durante decadanan a haci mal uzo di nan poder pa medio di nan maneho cu terenonan priva.
Mirando tur esaki y siguiendo conseho di e abogado cu a yuda nos den henter e trayectoria, awe dia 2 di december 2019 manda un carta pa AHATA y ATA pa stop di propaganda Wariruri como tambe stop benta di tours cu ta menciona of para na Wariruri. Fuera di esey ta preparando pa cera e caminda pa drenta e propiedad. Unico forma pa haci uzo di e luga ta na pia of riba bicicleta.
Nos storia ta cuminsa cu e compra di e tereno di Wariruri, conoci den registro como 1-M-11 (e baai di Wariruri), na 1966 door di mi tata Julius Richard Lope Beaujon. E la cumpr’e e tempo ey cu e intencion di traha un par di bungalows pa uzo den weekend y vakantie. E la te hasta laga pone un tanki di awa fresco pa ora pasa dia eynan.
E recuerdonan di e paisahe di e tereno tempo mi tabata mucha ta completamente diferente cu loke tur hende conoce awe. E unico dos cosnan cu a keda casi mescos ta e natural bridge chikito conoci como ‘baby natural bridge’ y e barancanan den e rooi. Di resto tur pero tur cos cu tabata hacie un di e paisahenan mas bunita y unico di Aruba su naturalesa a wordo completamente masacra door di decada di mal
maneho di DIP y su precursor.
Un tereno cu tabata tin un cero immenso di santo blanco (duin) yen di cocorobana y yuco. Un cero asina grandi cu no por a ni wak e beach of lama awe no tin ni un rastro di esaki mas. Con esaki a pasa?
Pa decadanan esunnan encarga cu e departamento di infrastructura a duna permiso (vergunning y despues toezegging) na Jan, Piet en Klaas pa coba santo na nan Amen.Despues na nomber di turismo atrobe Jan, Piet en Klaas tabata haya permiso pa drenta tereno priva y destrui esaki, loke a keda di cobamento, cu ATVs y UTVs como tambe cabay. Cuanto a wordo cobra na turista pa haci uzo di tereno priva…nan so sa! Pero nos nunca a mira un cen preto di esaki y pa colmo e situacion nos nunca por a haci nada cu e tereno pa genera placa.
Cosnan a bay asina leu cu un momento dado mi tata a laga cera e caminda cu ta pasa den e tereno pero a caba ta habri esaki bek riba peticion di grenspolitie den nomber di “algemeen belang.”
Na 2004 mi tata a fayece y nos a bay over na bende e tereno un accion cu a bay caba te na Hoger Beroep pasobra cu cada bes nos haya benta esaki tabata cay for di otro despues cu cliente bishita DIP.
Awor cu introduccion di e ROP y cROPV nos a bin ripara cu nos tereno awor ta bay cay bao di zona berde, o sea, Landschap y absolutamente nada pero nada por wordo haci riba dje, pero SI companianan priva cu ta bende tours rond di nos isla por sigui genera placa riba nos custia. Mas aleu, nos turismo por sigui bende Aruba propagandando nos tereno riba website pa atrae turista pa Aruba… y nos net pero net nada, cero, nul.
*Nota di redaccion: E zienswijze completo di sra. Beaujon ta disponibel riba nos pagina di internet, bondia.com. Click e link aki: https://drive.google.com/file/d/0B8SX_XUfZAfaNGIzSzJzZ0lCZzVfR0cxbFRXS25GUlJNenVF/view?usp=sharing


text:
Kralendijk – Sinku kolaboradó nobo di Kuerpo di Bombero Hulanda Karibense (BKCN) ta kuminsá ku e promé módulo di estudio di bombero pa ‘Manschap A’ na Boneiru. Den e módulo aki ta trein e reklutanan aki den dunamentu di ayudo (tékniko) na momentu di aksidente di tráfiko, manera tratamentu di herida i kòrtamentu di vehíkulo. Mas aleu, ta kapasitá i trein nan den kombatimentu di insidente den kua tin produktonan peligroso enbolbí. E módulo ta e promé parti di un estudio di kasi un aña den kua tambe nan lo siña tokante kombatimentu di kandela i kombatimentu di kandela di avion. Despues ku finalisá e estudio, dos kandidato lo bai traha na Sint Eustatius, miéntras e otro tresnan lo bai reforsá e tim na Saba.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Kralendijk- Entrante dia 8 di aprel ta implementá un kuarentena obligatorio na un lugá sentral pa tur biahero ku ta drenta Boneiru for di Amerika Latina.
Esaki gezaghèber Edison Rijna a splika den su konferensia di prensa djaweps atardi. E biaharo mes lo tin ku karga ku e gastunan di estadia na e lugá sentral aki. E obligashon ta konta pa residente tambe. Esaki ta nifiká ku un biahero yegando for di un pais den Amerika Latina no por keda na su propio kas.
Tèst
Aparte di hasi su tèst di PCR i un tèst antígeno promé ku e buelo, e biahero yegando for di Amerika Latina lo mester hasi un tèst mas despues di 5 dia ku ela yega Boneiru. Si e tèst aki sali negativo, e hende tin mag di sali for di a karentena obligatorio.
Rijna a splika ku medida ta wòrdu implementá pa limitá riesgo ku e asina yamá variante di Covid-19 brasilero lo por drenta Boneiru.
Personanan bakuná
Lo no hasi eksepshon pa hende ku ya a risibí tur dos bakuna. “Na e momento aki nos no por hasi un eksepshon ainda pa hende ku ta kompletamente bakuná’, asina dr. Marian Luinstra Passchier a splika. Segun Luinstra-Passchier ta bai studie e posibilidat si pa hasi un eksepshon pa hende ku ta kompletementa bakuná pero den promé instante esaki no ta posibel ainda.


text:
Historia di Brantwer Kòrsou
Ántes ta polis, komo parti di nan tarea, tabata hasi trabou di brantwer na Kòrsou. Pero despues di e disturbionan di 30 di mei 1969, a bira evidente ku polis so no por keda enkargá ku e tarea di paga insidentenan di kandela banda di nan trabou di mantené órden. Na e momento ei e desishon a wòrdu tumá pa lanta un instansia ku tin komo solo tarea pa hasi e trabou di brantwer. Asina a inisiá e trayekto pa funda Brantwer Kòrsou, kual a tuma lugá na aña 1975.
For di añanan 80 bini ariba a intensivá aktividatnan pa prevení kandela banda di e aktividatnan represivo di kombatí kandela. Asina a lanta e departamento di Prevenshon, kual a trese un redukshon den e kantidat di kandelanan grandi na Kòrsou. Despues na aña 1995 nos a kordiná, huntu ku e Gezaghebber di e tempu ei, tur e asistensia ku a wòrdu fasilitá na e pueblo di Sint Maarten despues di e efektonan devastador di orkan Luis.
E aktividatnan aki a kondusí ku Brantwer Kòrsou a bira e instansia ku ta trèk tur e desaroyonan rondó di e preparashon pa kombatí e konsekuensianan di un kalamidat. Asina a lanta e departamentu di Preparashon kontra desaster. E asina yamá “Rampenburo”. E departamentu aki aktualmente yama ‘Preparashon, Kombatí Desaster i Estudio’.
Medio añanan 90 nos a intensivá e kontaktonan ku instansianan di Brantwer na Hulanda. Esakinan a kondusí na firmamentu di un akuerdo di koperashon ku Brantwer di Rotterdam na aña 1996. E akuerdo aki a fasilitá interkambio di konosementu entre Brantwer Kòrsou i diferente instansia na Hulanda kual a sigui for di 1996 te ku presente.
Susesonan Históriko
-
1973
E Inisio
Ta manda 3 persona lokal Hulanda pa bai sigui un estudio di Ofisial di Brantwer
-
1975
E promé ofisialnan di Brantwer
E 3 Ofisial nan ta bini bèk Kòrsou i ta yuda funda Brantwer Kòrsou. Nan ta tuma e promé kandidatonan den servisio dia 14 di yüli.
-
1981
Dekreto Ofisial
E dekreto ofisial pa funda e kuerpo ("instellingsbesluit") di Brantwer ta keda publiká.
-
1986
Estudio
Di aña 1975 te 1986 nos ta tuma liderato pa organisá i prepará estudio di brantwer pa otro islanan di Antia Hulandes antiguo.
-
2000
Brantwer Aeropuerto
Brantwer na aeropuerto ta sali for di e kuerpo i ta bira un kuerpo independiente. E Brantwer ta pasa pa bai bou di maneho di Curaçao Airport Partners.
-
2001
Promé Empleado Femenino Represivo
Na aña 2001 Brantwer Kòrsou ta tuma su promé miembro di personal femenino represivo den servisio.
-
2010
Kambio den Struktura
Na 10 di Oktober 2010 Brantwer Kòrsou ta muda for di mandato di Gezaghebber pa e mandato di Ministerio di Hustisia.
Siman di Prevenshon di Kandela
Komo un organisashon, nos ke organisá aktividatnan ku ta hala atenshon di komunidat i konsientisá tokante e tema di seguridat. Pa e motibu aki nos a inisiá e programa di un siman ku nos ta yama Siman di Prevenshon di Kandela. Esaki ta tuma lugá den e siman di e fecha di 9 di òktober. E fecha ei tin di aber ku un kandela masha grandi ku a tuma lugá riba e dia ei na siudat merikano Chicago hopi aña pasá. Anto for di e dia ei ta konmemorá e siman di 9 òktober internashonalmente komo un siman di prevenshon di kandela. Den e siman aki ta suministrá informashon tokante prevenshon di kandela na e komunidat.
Pues hopi aña pasá Brantwer Kòrsou tambe a kuminsá organisá e siman aki. E ta kulminá den e selebrashon di e asina yamá Dia di Bombero. Esaki ta tuma lugá riba e djasabra di e Siman di Prevenshon di Kandela. Riba e dia aki nos ta selebrá e personal di Brantwer Kòrsou. Nos ta organisá diferente aktividatnan sosial, manera komementu i muzik, i nos sa asta organisá eventonan deportivo.
Bo ke sa mas?
Tuma kontakto ku nos!
Bo ke sa mas tokante nos servisionan pa bo estudio? Nos ta fasilitá bo informashon ku plaser. Bishitá nos página di Kontakto pa mas detaye.


text:
Ganadonan di AIFF 2015
ORANJESTAD ā E di 5 Aruba Internacional Film Festival (AIFF) a yega su fin un biaha mas riba nos isla. For di 7-11 di october...
Falta di bombero, afectando aeropuerto
Aruba - Brandweer aworaki no tin suficiente personal. Tambe mester mas material moderno. Dos lug siguramente ta sinti e consecuencia, esta aeropuerto y e...
‘Cas di Cultura tin su derecho di existencia’
ORANJESTAD ā Aunke nos tin un generacion cu ta enfocando mas riba arte visual y digital, directora di Cas di Cultura, sra. Vicky Arens...
Cifra di caso di Chikungunya y Dengue ta bou control
ORANJESTAD - Te cu e prome 9 lunanan di aƱa 2015, e cifranan di Chikungunya y Dengue ta abou. Esaki ta bon, pero mester...
Mas arma confisca
Aruba - Recherche di Noord a confisca mas arma den cuadro di un investigacion grandi. Nan a tene un entrada hudicial diasabra mainta na...
Mas cu 46 miyon den caso di laba placa scondi den galiƱa
Aruba - Otro siman diabierna e caso di labamento di miyones lo bin dilanti hues. E sospechosonan tabata sconde e placa den containernan cu...
‘Consecuencia 10-10-10: Hulanda a insisti pa Aruba cay bou supervision’
Aruba ā Awe, 5 aƱa pasa riba 10-10-10, Antiyas a keda desmantela. Nos colaborado Ret Karibense a publica un serie di articulonan. Den un...
Tiramento bar na Alto Vista: 5 arma confisca
Aruba - Diasabra marduga algo despues di 1or polis a bay pa un tiramento na un bar na Alto Vista. Nan a haya un...
Reunion riba alternativa pa mehora proteccion consumido
ORANJESTAD ā Pa busca un caminda mas factibel y menos largo pa atende cu e derechonan di e consumidor, departamento encarga cu asunto di...
Grupo hortando turista gara
Aruba - Pa algun dianan caba, Recherche tabata trahando riba diferente caso di ladronicia riba turistanan na beach. Ta trata di un grupo coriendo cu...


text:
American Airlines inaugurated direct flights from Dallas and Chicago to Aruba!
ORANJESTAD – Aruba Airport Authority N.V. (AAA) in the presence of the Minister of Tourism, Public Health and Sports Mr. Dangui Oduber, the Aruba Tourism Authority team, the American Airlines team under the leadership of Mr. Nelson Cortes, Country Manager for Aruba, Bonaire and Curacao together with other guests celebrated the inaugural of 2 direct flights to Aruba: Dallas, Texas and Chicago, Illinois.
American Airlines launched 28 flights across its network this week, with more opportunities for travel throughout the U.S., the Caribbean and South America. These additional flights to Aruba serve as strategic connections that will connect the Aruban market with various markets of interest in the US.
AAA’s Air Service Development Manager Ms. Jo-Anne Arends expressed Aruba Airport’s excitement in welcoming these 2 flights to Aruba: “We’ve been anxiously waiting for this day, as today we warmly welcome 2 new flights that will be of great benefit for the island. American Airlines has been a loyal and strategic partner for 49 years, contributing with approximately 139 thousand passengers per year for the island. The commitment to continuously expand their flight options to Aruba is to be admired and very much valued by all of us. These two flights are just in time for that last minute surprise Christmas present for any passenger! We are very thankful for the airline’s trust in our local market and look forward to welcoming all passengers from Dallas and Chicago to Aruba!”
The festivities for the inaugural celebration included a token of appreciation to all arriving passengers followed by the official ceremony held in the airport’s VIP-Room and the traditional, yet very modern cake as a highlight of the evening.
Papiamento
E regalonan di Pasco perfecto pa Aruba:
American Airlines a inaugura buelonan directo for di Dallas y Chicago pa Aruba!
ORANJESTAD – Aruba Airport Authority N.V. (AAA) den presencia di Minister di Turismo, Salubridad Publico y Deporte Sr. Dangui Oduber, e ekipo di Aruba Tourism Authority, e ekipo di American Airlines bou liderazgo di Sr. Nelson Cortes, Country Manager pa Aruba, Bonaire y Curacao hunto cu otro invitado a celebra e inauguracion di 2 buelo directo pa Aruba: Dallas, Texas y Chicago, Illinois.
American Airlines a lansa 28 buelo den su network di buelo e siman aki, brindando mas oportunidad pa biaha den Merca, Caribe y Sur America. E buelonan adicional aki pa Aruba ta sirbi como coneccionnan strategico cu lo conecta e mercado di Aruba cu varios mercado di interes na Merca.
AAA su Air Service Development Manager Sra. Jo-Anne Arends a expresa aeropuerto di Aruba su entusiasmo pa yama bonbini na e 2 buelonan aki pa Aruba: “Ansiosamente nos tabata en espera pa e dia aki unda den forma caluroso nos ta yama bonbini na e 2 buelonan cu lo ta di beneficio grandi pa nos isla. American Airlines ta un partner fiel y strategico pa 49 anja caba contribuyendo cu aproximadamente 139 mil pasahero pa anja pa nos isla. E compromiso pa continuamente expande e opcionnan di buelo pa Aruba ta admirabel y ta wordo hopi balora door di nos tur. E 2 buelonan a yega net na tempo pa e regalo di Pasco sorpresa pa cualkier pasahero! Nos ta hopi agradecido pa e aerolinea su confiansa den nos mercado local y nos ta ansioso pa yama bonbini na tur pasahero for di Dallas y Chicago pa Aruba!”
E festividadnan pa e celebracion inaugural a inclui un muestra di aprecio pa tur pasahero na ora di yegada, sigui pa e ceremonia oficial teni den aeropuerto su VIP-Room y e bolo tradicional, pero moderno como un highlight di e anochi.


text:
Schotte ta yama bonbiní na elekshon nobo.
Lider polítiko, Gerrit Schotte di MFK a deklará na TV Direct ku e ta yama bonbiní na un elekshon nobo. “Lo ta fantástiko si disolvé Staten. Pueblo ta haña e oportunidat pa kastigá e partido di Koeiman p’é traishon ku el a kometé. A propósito MAN nunka a deklará fo’i tempran ku unabes den gobièrnu, nan lo a bai traha ku PAR,” asina Schotte a deklará. Di akuerdo ku Schotte, e periodo despues di e resien elekshonnan tabata unu di krísis tra’i krísis, tantu paden komo pafó di partido MAN. “Promé tabata Pueblo Soberano ku a keda for di formashon, pa despues e partido por a drenta tòg. Despues a aserká Omayra Leeflang di Un Kòrsou Hustu, sin éksito,” Schotte a sigui deklará. Schotte a tipifiká Koeiman komo un lider ku no ta tuma desishon i ta schuif tur kos pa despues, dor di lanta un komishon pa kada problema. Debí na esaki, e partido lo keda kastigá den e elekshon ku ta bin, Schotte a bisa. Lider polítiko di PS, Jaime Córdoba, a bisa den un reakshon ku hopi kos a bai robes den koalishon. Córdoba a menshoná por ehèmpel, e suma di mas ku 5 mion florin ku a akordá pa e estudio pa polis riba nivel universitario pa kasá di Minister Camelia-Römer. Schotte a mustra tambe riba e problemanan rondó di e implementashon di e komishon di ‘smart zoning’. Minister Suzanne Camelia-Römer (PNP) di Tráfiko, Transporte i Planifikashon Urbano i su departamentu di VVRP, tabata kontra formashon di un komishon den Parlamentu pa atendé e proyekto. Entretantu ta ampliamente konosí ku debí na e punto aki, entre otronan, Parlamentario Cijntje i Leonora a kita nan sosten for di Gabinete Koeiman i dia 28 di aprel lo tin elekshon.


text:
40 Ana KEP. Pabien na abo! Esta un logro grandi! E honor ta bai na e fundadonan, e miembronan, i e lidernan di tur e dekadanan. Ta p'esei nos a selebra ku tur i, kaminda posibel, honra tur.
Den kuadro di e selebrashon di 40 ana di KEP, un di aktividatnan planea tabata un Fundraising Lunch. E aktividat aki ta sirbi dos meta, rekouda fondo pa duna bek nanos hubentut ku ta futuro di manan, i pa KEP komparti e prinsipionan di koperativa ku nos komunidat.
Apresiabel sosionan; Anja 2006, ta un anja ku ta speshal pa nos koperativa. Na oktober proksimo, KEP lo kumpli 40 ana di eksistensha. Nos por mira bek riba u temporada fruktifero, un temporada den kual nos a sigui desaroya.
Tin varios rason pakiko e temporata di Pasku ta speshal pa nos. Nos komunidat a kustoma ku e diferente fiestanan pa motibu di nos karakter multi-kultural. Pero loke si ta keda mes kos ront mundu, ta e espiritu di Pasku.


text:
Diabierna IPKO a yega su final y a tuma cierto conclusion. Pero tambe AVP a reacciona riba loke Secretario di Estado, Alexandra van Huffelen a bisa despues di e reunion di Rijksministerraad. MEP a papia riba kwijtschelding, pero no a papia mes ainda con ta bay cuminsa paga Hulanda bek.
mr. Gerlien Croes, parlamentario di AVP, a indica despues di Rijksministerraad e secretario di estado a bisa di no a tende algo di kwijtschelding. Tampoco a papia di paga bek un fiansa y Aruba ta sali na comienso di IPKO cu e presidente di parlamento como Shailiny Lee-Tromp cu ta na cabes dje delegacion a bisa pa papia di un kwijtschelding of un posibilidad di regalo. Van Huffelen ta puntra su mes ainda cu no a papia con ta bay paga bek, y corda cu ainda no a yega na e punto di papia di kwijstschelding.
Esaki ta cosnan cu no por pasa. Segun Croes, dialogo ta sumamente importante den tur procedura cu nan ta pasa aden. “Esey ta algo cu nos ta encarece di dje por lo general, internamente tambe. Pero ora ta aki afo, e bandanan cu nos tin cu leg manera nan ta bisa, cu e Hulandesnan, cu e miembronan di Parlamento akinan, Eerste y Tweede Kamer ta sumamente importante”, el a indica.
Esaki mester ta un les. Tambe e parlamentario ta kere cu e inspraak, locual nan tin di bisa pa un siguiente IPKO y defini e puntonan di agenda ta hopi importante. Esaki ta pasobra na final di dia tur decision tuma na nivel di reino, tur decision tuma den constelacion manera IPKO, “nos no tin cu lubida nunca den nomber di ken nos ta tuma e decisionnan aki.” Esaki ta algo cu AVP a vocifera. Croes a trece e conclusion aki dilanti den e deelgroep di diaranson. No por lubida cu nan ta na Hulanda y ta papia di proceso di consensus Rijkswet. Nan tin di bay defini un bon proceso, mester tin afspraken, nan mester garantisa. “Danki Dios nos ta wak cu den afspraken lijst di e IPKO aki a inclui cu nos tin cu garantisa participacion di tur parlamento den e proceso”, el a indica. Na final el a reitera cu tin di corda cu ta representa e interes dje comunidad, di pueblo di e islanan y Hulanda. “Nos mester tene esey semper den mente cu den nomber di pueblo nos ta haciendo e trabou aki. Y den nan nomber nos ta tuma decisionnan.”
Pa un siman largo a tuma luga encuentro Inter Parlamentario (IPKO) di e islanan hunto cu Hulanda. Dialuna a cuminsa c’un tripartiet y despues a sigui un siman basta yen. Nan a haya presentacion y hopi discusion riba topico. Tur pais y Hulanda a bay di acuerdo cu e afspraaknan haci. E puntonan cu a bin dilanti dje afspraken lijst ta entre otro e importancia di definicion di proceso. Un topico cu nan a papia hopi di dje tabata e consensus Rijkswet.
E proceso y rol cu eigenlijk e parlamentonan di e paisnan aki mester hunga den ful e trayecto di un consensus Rijkswet, tabata un di e puntonan explicitamente poni den e afspraaknan ey. Croes a sigui splica cu tabatin hopi bay bin riba locual ta e puntonan agenda pa e siguiente IPKO. A acorda cu e siguiente encuentro di IPKO ta tuma luga fin di februari na Corsou. Di aki pa februari lo bay tin dialogo cu mester tuma luga virtualmente p’asina por yega na un lista di punto di agenda cu lo mester trata den e siguiente IPKO. Pa loke ta e topico manera abolicion di sclavitud, AVP ta mira e banda di Hulanda cu nan kier pa mantene riba agenda dje siguiente IPKO. Segun Croes, e realidad ta cu desde e momento aki AVP a bin ta bisa henter siman cu tin hopi proceso mester ta cambia y drecha. Entre nan e proceso con e delegacion di Aruba, como pais a prepara nan mes pa representa Aruba. Tambe con e comunicacion ta cana na momento a yega eynan, presenta y duna e puntonan di bista como pais tegenover Hulanda, esaki ta pasa hopi biaha den ultimo sesion di IPKO sin bon palabracion cu tur miembro di parlamento. Na momento cu ta sali fo’i Aruba, ta haci esey como delegacion. Oposicion y coalicion ta bay hunto y mester ta di acuerdo cu mensahe cu kier manda Hulanda.


text:
Wever-Croes riba pakico no ta forma gobierno cu AVP - ORANJESTAD (AAN): Evelyn Wever-Croes, Lider di Partido MEP, a reuni cu Gobernador Alfonso Boekhoudt dialuna atardi. El a atende cu prensa unda el a splica e pakico MEP no por traha hunto cu AVP den e formacion di un gobierno nobo.
"Ami no ta kere pueblo ta pidi esey. Mi ta kere cu nos di partido MEP en todo caso ta hopi honesto den esaki y nos a splica cu partido AVP ta para pa principionan cu nos no ta para p'e. Nan ta para pa principionan caminda nan ta embrace corupcion y nos kier combati corupcion.
Nan a embrace e candidatura di un hende cu ta cera den prison aworaki, lag'e riba lista. Wak no ta un cos cu a pasa cu bo despues cu bo a entrega lista. Ta un cos cu bo tabata sa cu ta bay pasa. Anto toch, nan no solamente a lag'e, pero nan a bay defende y nan a bay purba propagand'e pakico hende mester vota p'e", a expresa.
Wever-Croes a agrega cu esey ta cosnan cu pa partido MEP ta un berguensa y cu como arubiano e ta haya un berguensa.
E punto di salida di AVP ta pa ataca institutonan importante manera Ministerio Publico y Landsrecherche. Y nan ta bisa cu ora cu nan ta haya chens nan ta bay desmantela nan. Tin algun aspecto cu ta principal y cu nan a trece pa dilanti cu ta pone cu pa MEP ta bira sumamente dificil pa contempla AVP como un partner.
El a señala cu den un democracia mester tin balans y ora no tin oposicion grandi no tin balans. Siendo cu si tin un partido grandi den gobierno y otro mas chikito of mediano den oposicion e ta trece balans y esey ta sigura democracia.
Wever-Croes a enfatisa cu e no ta kere cu e problemanan di Aruba ta wordo soluciona si MEP y AVP ta traha cu otro. E problemanan di Aruba ta wordo soluciona si tin gobernantenan cu tur ta wak den e mesun direccion.
"Ken sa, por ta den futuro, AVP ta para pa principionan cu ta sincronisa, alinea cu esunnan di nos cu nos no ta bay tin e problema. Aworaki e problema ta grandi", e lider di MEP a declara.


text: ORANJESTAD, Aruba : Diabierna ultimo Minister Ing. Mike de Meza a topa cu un cantidad di votadonan y sostenedonan na House of Dab, situa net banda di Macro Supermarket na San Nicolas. Ey a organisa un Happy Hour cu a haya e nomber di “Pariba tin co”, for di 6:00pm te cu 11:00pm. Ey a bende BBQ cu galiña y spareribs, hamburger, hot dog, cu un bar bon surti y cu wega di domino. E mesun ambiente a sigui diadomingo tambe, unda cu tur cu tin pregunta of kier sa mas di e campaña y e ideanan di gobernacion 2017-2021 a pasa un rato. E mandatario, cu masha atencion y dedicacion, ta contesta preguntanan, ta scucha sugerencianan y ta splica di e vision pa sigui desaroya nos isla, sigui amplia nos pilarnan economico y percura pa mas oportunidad pa henter pueblo.


text:
KRALENDIJK- Konseho insular, riba proposishon di Din Domacassé (MPB) a ratifiká un moshon pa kombatí plestik deseschabel na Boneiru.
For di dia 30 di òktober 2018 miembro di frakshon di MPB, Renata Domacassé, a entregá un moshon den Konseho Insular tokante kombatimentu di plèstik, ku a keda aseptá unánimamente. E moshon a mustra riba e desperdisio di plèstik ku ta forma un problema grandi i ku 80% di tur desperdisio den oséanonan ta konsistí di plèstik. Esaki ta kondusí na formashon di konsentrashonnan gigantesko di desperdisio di plèstik ku ta keda drif riba laman.
Satisfakshon
Frakshon di MPB ta bisa ku ta ku gran satisfakshon nan a tuma nota di un karta di kolegio ehekutivo fechá 29 di aprel 2021, kaminda kolegio ehekutivo ta ofresé na konseho insular un ordenansa den konsepto ku lo bai prohibí uso di produktonan di plèstik desachabel. Mester menshoná tambe ku entre e ministerio di Infrastruktura di Hulanda i entidat públiko di Boneiru, dia 17 di yüli 2019 a keda firmá un deklarashon di intenshon, pa den fase eleminá produktonan di plèstik desachabel.
Den e reunion públiko di konseho insular dia 19 di òktober último, miembronan di konseho insular a bai di akuerdo ku e ordenansa. Pro e ordenansa nobo a vota koalishon di MPB i UPB, huntu ku Daisy Coffie di Frakshon Coffie. Kontra a vota e frakshon di DP ku 3 voto kontra.
Amplia lista
Miembro di frakshon di MPB, Edwin Domacassé a probechá di e okashon pa entregá un mas moshon ku ta instruí kolegio ehekutivo pa sigui amplia riba e ordenansa pa inkluí mas produktonan di plèstik desachabel ku ta dañino pa nos medio ambiente. Tambe a instruí kolegio ehekutivo pa sondeá e posibilidat i despues konhutamente ku konseho insular introdusí un asina yamá depósito (statiegeld) riba produktonan desachabel manera bòter di plèstik.
MPB ta di opinion ku hasiendo esaki Boneiru ta dal un paso signifikante den direkshon di durabilidat i ta yega mas serka na e meta di un ‘blue destination’ manera deskribí den e plan stratégiko di turismo Boneiru.


text:
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
VACUNA BIVALENT DI PFIZER
Recientemente European Medicines Agency (EMA) a duna conseho positivo pa aprobacion di e vacunanan di Pfizer cu ta adapta pa ‘target’ diferente subvariante di e variante Omicron como tambe e variante original di COVID19 pa ciudadanonan di 12+. Aruba a ricibi un cantidad di e vacuna bivalent aki pa combati e variante cu ta circulando den comunidad mihor. E vacuna adapta aki a prueba caba di ta hopi efectivo den provoca un respondi inmunologico fuerte y lo bay wordo uza como boostershots pa tur 12+ y como ripiticion di e serie di vacuna pa tur 60+.
KEN LO BIN NA REMARKE?
Cuminsando dialuna 3 oktober 2022, ciudadano di 12+ ta bin na remarke awo pa di dos booster (di 4 vacuna) di COVID y ciudadanonan di 60+ ta bin na remarke pa nan vacuna ripititivo (di 5 vacuna). Pa ricibi vacuna di COVID e persona mester a ricibi su ultimo vacuna minimo 3 luna pasa of a pasa door di COVID minimo 3 luna pasa. Tambe e persona mester presenta cu su carchi di prome vacunacionnan of su Aruba Health App, un ID valido y AZV si tin. Mirando e capacidad limita pa vacuna cu DVG tin, lo bay anuncia e gruponan cu lo bin na remarke segun schedule y lo bay haci uzo di diferente localidad rond Aruba unda e diferente gruponan por yega pa busca nan vacuna. Lo cuminsa prome cu esnan trahando den cuido, esnan di edad avanza y esnan cu ciero condicionnan medico.
Den e siguiente dianan DVG lo bay duna mas informacion riba e diferente localidadnan den bario, orario y grupo di risico cu ta na beurt segun skema pa pasa busca nan vacuna.
Pa mas informacion like eFacebook page Directie Volksgezondheid DVG Aruba, Follow nan riba Instagram directie_volksgezondheid_aruba, subi nan website www.dvg.aw, yama nos na 2800101/5224200 of mail nan na [email protected]
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
ORANJESTAD – Segun e ultimo encuesta di Noticiacla na luna di augustus di e aña aki, Aruba tabata dividi riba e tema di matrimonio di mesun sexo. Por lo menos entre e 850 personanan cu a participa den e encuesta. Y entre esnan cu tabata pro pa cambia e ley pa permiti matrimonio di mesun sexo, e grupo mas grandi tabata kier pa esaki sosode pa medio di un referendum. Interesante ta cu den e encuesta aki, e participacion di hende muher tabata mas cu e ser masculino, reparti 54% contra 46%. Un 1% tabata registra como ‘otro’.
ORANJESTAD - Evert Bongers, autor di varios publicacion tocante historia di Aruba manera e.o. ‘Augustus scur’ y ‘De kolibrie op de rots: En meer over de geschiedenis van Aruba’ a publica awor su buki titula ‘Goudkoorts! En meer over de geschiedenis van Aruba’. Directora di Biblioteca Nacional Aruba a ricibi algun ehemplar for di sr. Evert Bongers pa e coleccion nacional como tambe e coleccion di biblioteca publico. Pronto por consulta of lesa e buki aki na biblioteca.
ORANJESTAD - Diasabra 3 di december ultimo tabata e dia special rond mundo pa pone atencion na e Persona cu Limitacion. E aña aki atrobe Departamento di Asunto Social a para keto riba e dia pa reflexiona riba e bida di e persona cu ta biba cu un limitacion na Aruba. E tema di Nacionnan Uni pa 2022 ta “Solucionnan transformativo pa desaroyo incluso: E rol di innovacion pa fomenta un mundo accesibel y husto (Transformative solutions for inclusive development: The role of innovation in fueling an accessible and equitable world) ”.


text: KRALENDIJK—Ayera anochi pa mardugá di awe a tuma lugá marcha di despedida di karnaval 2020. E parada a kuminsá na altura di rotònde van den Tweel Supermarket i a tèrminá na e sitio di kustumber manera tur aña ta e kaso na Stadion di Playa. Gruponan dòrná ku lus a bria durante parada di despedida. Mas o ménos 12’or di mardugá di awe, último grupo a yega stadion di Playa, pa por a sende “Rei Momo” na kandela. Rei di Tumba 2020 Luigino Molina a kanta su tumba riba lugá di stashoná outo dilanti di stadion di Playa, miéntras Enzo Finies a supla “Rei Momo” na kandela. Un multitut di hende a yega na e sitio huntu ku karnavalistanan pa presensia “Rei Momo” na kandela. Di e manera aki a yega final di temporada di karnaval 2020.


text:
ORANJESTAD, Aruba – 23 maart 2020:
Banco di Seguro Social di Aruba SVb tambe ta un partner esencial den e maneho di e situacion actual cu COVID-19/ Cornavirus. Na SVb nos maneho pa notifica AO y control medico tambe a keda adapta. Esaki cu e meta pa nos por protega nos clientenan igualmente nos empleadonan.
Entrante diamars 24 di maart 2020 SVb lo no atende ningun asegurado cu mester haci control medico mas personalmente, Esaki ta conta pa nos sucursalnan na Eagle, Sun Plaza y na San Nicolas. Tur asegurado mester meld AO via di telefon na 527-2782 . SVb a haci cambionan necesario pa por brinda e servicio aki na nos clientenan.
Debi na gran cantidad di yamada nos ta recorda nos clientenan cu por notifica via di telefon parti di merdia tambe.
Aseguradonan di SVb cu ta obliga di bay den cuarentena mester notifica y informa SVb cu a haya instruccion di cuarentena for di Departamento di Salud Publico DVG. Na momento cu un trahado di sector priva haya instruccion pa bay den cuarentena pa DVG e mester notifica esaki na SVb na 527-2782. E trahado mester por prueba cu el a wordo manda den cuarentena door di DVG. Ora di notifica AO e operador di SVb ta duna instruccion pa esaki.
Ora e asegurado yama SVb, SVb lo dun’e un cantidad di dia pa keda cas . Ora e dia di traha bek yega esta e fecha di AG, e asegurado por bay traha bek sin notifica esaki na SVb . Ta yama SVb bek solamente si e asegurado no ta sinti suficientemente bon pa bay traha. Ora cu yama bek lo haya instruccion nobo di SVb.
Ambtenaar cu mester meld pa notifica cu nan tin sintomanan di griep , tos, rosea cortico y keintura no mester notifica AO, debi cu ambtenaar por haci uzo di e areglo di BVVD.
Tur asegurado cu sintomanan diferente na COVID-19/ Coronavirus tambe mester notifica AO via di telefon 527-2782. Ningun cliente por notifica AO on line te cu proximo aviso. Via di telefon lo haya informacion di cuanto dia di AO e cliente lo haya y ki dia, kiermen e fecha, cu mester controla na SVb.
Como SVb a adapta su manera di duna servicio den e temporada di crisis di COVID-19/ Coronavirus, nos dokternan ta atende e clientenan cu mester controla segun afspraak (sita) solamente. Na tur asegurado cu mester presenta pa control na SVb nos ta urgi pa sigui SVb su reglanan di distanciamento social y di higiena.
Nos ta conseha doñonan di trabao pa den nan empresa tambe mantene e mesun reglanan aki di distanciamento social y di higiena. Laba man cu awa y habon y uza hand sanitizer cu mas di 60% di alcohol pa preveni contagio.
Tur cliente cu tin un condicion cronico manera entre otro Cancer of HIV, y tin un sita pa control den e dianan venidero lo ricibi un yamada di nan Dokter di Control di SVb. E asegurado cu ta pashent cronico mester tene cuenta cu SVb no ta entrega carta cu ta confirma cu e ta un pashent di riesgo halto pa keda contagia cu COVID-19.
E cambionan aki lo keda introduci for di mañan diamars 24 di maart te cu proximo aviso. Nos ta pidi henter comunidad pa tuma bon nota di e forma adapta di traha di SVb.
Tambe por haya e informacion aki riba nos webite www.svbaruba.org y riba nos facebook page.
Di parti di SVb nos ta manda un suplica na nos comunidad pa sigui e instruccionnan di gobierno pa hunto nos por preveni e contagio di COVID-19 Coronavirus.
Stop di Plam’e , Lucha contra e transmision di Coronavirus. E ta cuminsa na Abo!


text:
The content originally appeared on: Diario
ORANJESTAD (AAN): Un fenomenal noticia a drenta Dialuna, cu e delegacion di Aruba cu ta participando den bowling na Weganan Suramericano di ODESUR, a logra haya medaya di oro.
E noticia procedente di Asuncion na Paraguay, ta indica cu medaya di oro den e deporte di Bowling pa Dobel Femenino, a bay pa e team di Aruba forma pa Kamilah Dammers y Abigail Dammers.
Sigur un palabra di pabien ta bay na Kabilah y Abigail, y aki por mira nan cu nan coach, esta Chris Dammers. Aruba ta orguyoso di boso.


text:
En conexion cu e tiramento dia 21 februari na altura di Baranca Bar, Recherche di San Nicolas (DAR3) a detene ayera 2 ruman homber di inicialnan F.V. y awetardi na Paradera a detene un hende homber di inisialnan C.F. naci na Aruba di 37 aña di edad y a confisca un revolver.
Mesora e recherchenan a bay cu e sospechoso na un cas na Caya Mangasina y akinan a confisca 2 arma di candela mas. Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.


text:
Parlamentario Endy Croes por a scucha Marlon Sneek ‘e cashi redo di AVP’ ta blasfemia den conferencia di prensa mescos su coleganan Candelaria y su Lider di partido Mike Eman. Marlon Sneek di AVP a vota VOOR durante 8 aña largo y ta co-responsabel pa henter e desaster financiero y e Mega Debe cu AVP a crea.
Banda di esaki Marlon Sneek a sostene e ‘sospechoso’ mayor den caso Avestruz x minister di AVP Benny Sevinger den tur e bagamunderianan cu ta wordo investiga actualmente. Marlon Sneek a sostene Paul Croes tambe otro x minister di AVP cu tin condena strafrechterlijk riba su cabez.
Marlon Sneek ta sostene incondicionalmente su Lider Mike Eman kende a ricibi 50 mil dollar di plaka preto pa core campaña. Asina por sigui nombra e politica di Avestruz cu Marlon Sneek ta hibando cual dia pa dia ta derando e partido cu mas a causa daño den historia na pais Aruba.
Gobierno ni Parlamento a menciona contracto di Eagle cu WEB:
Ningun momento gobierno of parlamentarionan a skirbi den ningun articulo cu Eagle a sera contracto cu WEB. A splika klaramente cu RDA a sera un exlcusivity contract cu Eagle LNG. Planes ta grandi. Por exporta gas di Aruba, por feed un futuro Refineria cu gas, lo traha un bunker station pa barconan cu ta core riba gas y mas cu klaro si RDA logra yega na un contracto cu WEB den futuro WEB lo por switch riba gas cu benificionan grandi pa henter comunidad.
Un corant kisas pa error a menciona cu lo Eagle lo a sera contracto cu WEB y Marlon mester ta sincero y adresa su mes na dicho corant y no tira para, gaña, manipula, blasfemia manera su otro coleganan di AVP cu ta gobierno of Parlamento a bisa esaki.
Marlon a bisa textualmente a jama e proyecto di Eagle LNG un mentira flagrante. Ta den ki mundo Marlon ta biba? Nos ta compronde si cu Marlon su capacidad pa compronde un proyecto di e magnitud aki ta limita y ta kere cu ataka of atacha un compania renombra Americano lo ta sirbiendo interes di su pais?Esaki ta e forma cu Marlon kier gana voto? Pueblo sea atento.
Eagle LNG ta un proyecto beneficioso pa Aruba:
Ta un hecho cu Eagle LNG a sera un exlusivity agreement cu RDA. Riba tereno di RDA lo desaroya un planta y tankinan pa LNG. Lo exporta LNG pa region. Barconan a cuminsa core riba gas enbes di fuel y barconan crusero tambe ta convirtiendo pa core riba gas.
Pues lo construi un bunkerstation pa lidera nos area di Caribe unda barconan ta bunker gas na Aruba. Si logra proyecto di refineria Eagle LNG lo supply refineria pa core limpi esta core riba gas. Mas cu klaro RDA awendia tin contract cu WEB y ta bende WEB fuel y den futuro lo por bende WEB gas.
WEB lo core mas eficiente, limpi y mas barata. E wartsila recip engines ta traha pa switch masha facil pa gas. Gas lo ta stabiel y prijs lo no fluctua mas y hasta prijs di awa y coriente lo wordo reduci. Kiko Marlon Sneek no ta compronde? Pakiko tanto odio ?
Parlamentario Endy Croes no por kere cu WEB lo no kier yega na un acuerdo den futuro cu algo asina benificioso pa henter pais Aruba. Pa Marlon Sneek por por compronde bon mi ta termina cu Algemeen Belang di Aruba semper lo bay promer y si mester move piedranan den caminda esakinan lo wordo movi.


text:
The content originally appeared on: Diario
Nan lo no paga BBO tur luna mas!
ORANJESTAD (AAN): Durante un conferencia di prensa na Departamento di DIMP, e relacionista publico Meverly Romano di Impuesto a haya ta necesario pa corda tur comerciante chikito na Aruba, riba e oportunidad unico pa aplica pa un fabuloso areglo fiscal cu ta worde ofreci na nan.
Ta trata aki di loke ta ser yama na hulandes como ‘Kleine Ondernemers Regeling’, conoci como ‘KOR’.
“E ta algo hopi importante pa nos, y tambe pa e comerciante chikito,” Romano a indica. E nomber ‘KOR’ ya a bira algo cu hasta comerciantenan chikito a cuminza usa e nomber ey ora di referi na dje na DIMP.
KOR ta un beneficio fiscal cu ta wordo brinda na e comerciantenan chikito cu tin un empresa propio (eenmanszaak), y cu nan sa cu nan volumen di benta pa aña no ta pasa 84.000 Florin. Esaki en principio ta ponebo bin na remarca pa KOR, aunke tin algun condicion mas.
E beneficionan di KOR pa e comerciante chikito ta: (*) Bo no tin mester di entrega e declaracion di BBO/BAVP/BAZV tur luna. (*) Bo no tin mester di paga BBO/BAVP/BAZV tur luna. (*) Bo por reserva e extra cent pa otro necesidadnan di e empresa. (*) Lo bo tin menos trabao administrativo.
Pues un comerciante bao di KOR, ta haci pago di BBO solamente un biaha pa aña, via aangifte.
Pa un comerciante chikito por bin na remarca pa KOR, e mester ta: (*) Un persona priva y ta biba na Aruba. (*) Mester tin un empresa propio (eenmanszaak). (*) E volumen di benta di e empresa ta 84.000 Florin of menos pa aña.
Lo bo wordo rechaza pa KOR, si e actividad di e empresa ta encera explotacion di un of mas propiedad inmobil pa uso no-residencial. Por ehempel: si e comerciante ta huur un propiedad cu ta worde uza como oficina, e no por haya KOR. Romano a splica cu deadline pa aplicacion pa areglo di KOR, ta Dialuna 3 di October 2022. Y bo por haci e peticion aki tambe online via e website di impuesto.aw
Aki bo ta escoge ‘Digitale formulieren’ y bay pa ‘kleineondernemersregeling’ y sigui e instruccionnan. Ta importante pa upload e siguiente documentonan, esta un scan of potret cla di paspoort, rijbewijs of cedula, tambe copia di e cuenta anual di e empresa di aña 2021, y comprobante di registro na Camara di Comercio.
Departamento di Impuesto lo evalua e peticion di KOR. Solamente e comerciantenan cu ta cumpli cu e condicionnan por haya KOR. Despues di evaluacion, Departamento di Impuesto lo informa e comerciante di e decision via e-mail. Lo manda e e-mail na e e-mailadres cu e comerciante a duna ora cu a haci e peticion di KOR online.
Esnan cu ya caba tin KOR: Segun Romano, e comerciantenan cu ya ta beneficia di KOR den aña 2022, no tin mester di haci un peticion pa aña 2023, pero si mester entrega e declaracion anual na december/januari venidero. E ultimo dia pa haci declaracion ta 16 di januari 2023. Di e forma aki Inspector di Impuesto por evalua si e volumen di benta di aña 2022 a sobrepasa e suma di 84.000 Florin y determina si e comerciante por bin na remarca pa KOR den aña 2023. Si no entrega e declaracion anual, automaticamente e comerciante lo perde su status di KOR pa aña 2023 y mester cuminsa haci declaracion y pago di BBO/BAZV/BAVP den aña 2023.
E comerciantenan cu a perde nan status di KOR pa aña 2022 y ta cumpli cu e condicionnan, por haci peticion pa KOR 2023.


text:
For di dia e inisiativa di e Koperativa Fresku i Orgániko (v)ITAL a start ku e pakete (v)ITAL ta usá e término orgániko òf biológiko pa e bèrduranan i frutanan ku (v)ITAL ta entregá via e pakete semanal.
Den Koperativa Fresku i Orgániko (v)ITAL nos tin un prinsipio básiko pa esaki, nos por bisa ku e kunukeronan no tin mag di usa pèstisidanan kímiko (refiriendo na sintétiko) ni tampoko fertilisantenan artifisial. Sinembargo nos ta hopi konsiente ku esaki ta solamente un kriterio mínimo pa proseso orgániko i ofisialmente nos agrikultornan no ta kumpliendo ku e normanan pa produkshon orgániko manera pa paisnan afiliá na Caricom sí ta konta.
Nos frutanan i bèrduranan tampoko no ta sertifiká. Semper nos a ser hopi habrí ku esaki. Sertifikashon orgániko ta hopi kostoso i niun di nos kunukeronan lo por paga esaki sin bai bankarota. Den e sentido aki por lo tantu nos ta den un sorto di impase. Nos ta deseá di logra oumentá e normanan di kalidat di nos produktonan pero nos no tin kòntròl riba kumplimentu di esaki. Eksperensianan den otro paisnan manera Brasil, por ehèmpel, ta mustra nos ku konsumidónan ta hunga un ròl krusial den establesé formanan di sertifikashon pagabel i di mehorashon di e kalidat orgániko.
Abo komo konsumidó ta benefisiá mas dor di elevá e normanan di kalidat asina e kalidat adekuá por wòrdu proporshoná. Kunukeronan tambe ta benefisiá di e normanan orgániko pasobra asin’aki nan por krea distinshon. E sistema asina yamá PGS, Participatory Guarantee System (un sistema di garantia partisipativo) ta involukrá otro agrikultornan i konsumidónan den kapasitashon i implementashon di normanan biológiko. E agrikultornan ku ta partisipá na un programa asin’aki ta risibí un sertifikado pasobra nan a drenta konsientemente den un proseso di kresementu, enseñansa i desaroyo ku otro agrikultornan i konsumidónan. Kunukeronan i konsumidónan ta bishitá negoshinan di otronan pa yuda otro mutuamente na mehorá e kalidat orgániko. No tin nesesidat di paga inspektornan kostoso for di den eksterior.
Nos lo apresiá si un grupo di abonadonan ta sinti nan yamá pa kolaborá ku kunukeronan na konfigurashon di un sistema PGS aki na Kòrsou. Nos tur tin benefisio na esaki.
Pa mas informashon por subi riba e link aki:
https://www.ifoam.bio/en/pgs-general-questions
Roland van Reenen 660-1456,
Gianne Balentien 663-3878
2,370 Bia mirá, 4 Bia mirá awe


text:
WILLEMSTAD – 4 di yüli 2017 – Resientemente, Kòrsou i Flytour Viagens a selebrá lansamentu di un kampaña ku sigur lo ta na benefisio di nos industria turístiko. E evento a tuma lugá na Hotel Cadoro na São Paulo. E kampaña ta enserá un insentivo spesial pa agentenan di biahe di Flytour Viagens pa kada pasahero ku keda di buk un mínimo di 3 anochi pa Kòrsou via Flytour Viagens. E kolaborashon eksklusivo aki entre Kòrsou i Flytour Viagens a keda inisiá durante algun kombersashon previo kaminda Ofisina di Turismo di Kòrsou (CTB) i Flytour Viagens a demostrá interes pa traha huntu ku e meta pa oumentá tráfiko aéreo for di Brazil.
Esaki ta promé bes ku un kampaña manera esaki ta keda lansá pa Kòrsou na Brazil. Banda di e meta prinsipal kual ta pa oumentá bishitante for di Brazil tambe e kampaña lo yuda pa konsientisá e merkado di Brazil aun mas riba Kòrsou su diversidat, atrakshonnan turístiko i posibilidat di vakashon i na mes momentu duna balor na e agentenan di biahe di Flytour Viagens.
Ademas di e lansamentu di e kampaña, a rekonosé e 50 mihó bendedónan di Flytour Viagens i a organisá un training pa asina duna informashon riba tur loke Kòrsou tin di ofresé komo produkto turístiko. Na final a ofresé un kòktel pa asina selebrá e partnership entre Kòrsou i Flytour Viagens.


text:
Kuido ofresé
Biba na eskala chikitu i ku guia
Mi ke biba na eskala chikitu òf ku guia.
Biba na Fundashon Sonrisa por Brinda un solushon pa por para mas rib abo mes pia. Nos konos dos forma di biba, kada ku su propio nivel di independensia. Na Fundashon Sonrisa bo por biba ‘na eskala chikitu’ (ántes yamá bibienda protegá) i ‘biba independiente ku guia’.
Tin 10 studio riba e tereno di e sentro di aktividat, i 20 studio riba e tereno di Fundashon Kas Popular. Banda di esei tin tambe kas dos-bou-di-un-dak riba e tereno. Einan tin lugá pa 6 persona. Tambe ta hür algun apartamentu den bario kaminda bo por biba riba bo mes ku guia.
Biba na eskala chikitu
E 20 studionan mueblá kada ta konsistí di un sal/dormitorio ku labaplato, ducha i wc. Enfoke di e guia na habitantenan ta riba huntu buska solushonnan pa problemanan diario ku e klientenan ta dal den dje. Aki e habitante ta haña hopi sosten di e guianan. E otro 10 studionan ta ubiká na e otro banda di e tereno di Fundashon Sonrisa. Esakinan tin banda di e sala un dormitorio separá. E habitantenan mes ta sòru pa nan kuminda i ta trata na riba nan mes haña solushon pa problemanan diario. Semper bai nan por hasi un apelashon pa yudansa di e guianan si esaki ta nesesario.
Biba rib abo mes ku guia
Den e apartamentunan den bario e hendenan ta biba práktikamente kompletamente independiente. Guianan ta bul’aden solamente si kos ta parse na bai sali fo’i man.
Registrá pa un abitashon
Ku yudansa di un enfermera/bruder sosialsikiátriko, sikiater, dòkter di kas òf otro profeshonal bo por registrá. Ora e formulario di registrashon drenta, e tim di Fundashon Sonrisa ta diskutí bo petishon. Nos ta wak kua forma di biba ta pas mas ku bo. Tin bia ta yama pa informashon adishonal. Si bo ta kai den e grupo di enfoke di Fundashon Sonrisa, bo ta usa fielmente bo remedi i bo tin bo dunadó di tratamentu òf pronto ta bai haña un, ta invitá bo pa un kombersashon orientativo.
Durante e kombersashon ta wak si un di e dos formanan di biba ta adekuá pa bo. Di kada habitante nobo ta ferwagt ku bo:
- por hasi kosnan diario riba bo mes. Pensa riba baña, bisti paña, kome.
- ta koperá ku un tratamentu sikiátriko. Bo ta bebe por ehèmpel bo remedi fielmente i ta purba na keda mas tantu posibel den balans i stabil.
- ta habrí pa guia i sosten di nos hendenan. Bo ke sigui siña i desaroyá bo mes.


text:
Ora cu Aruba a kere cu Polis y Warda Nos Costa lo tin e autoridad pa garantisa siguridad di nos isla, nos ta bon ekiboca. Awendia e ilegal cu ta haci malo riba nos isla tin mas derecho cu e stranhero legal of te hasta e yiu di tera. Nan ta pidi asilo y stuur auto burachi, dal auto kibra y djey haya libertad siendo di ta ilegal un aña caba. Asina por sigui menciona cantidad di casonan cu diariamente autoridad ta pasando aden.
Ainda por corda cu a suspende Polis pa dos dama cu a para na patruya y awe ilegal nan ta dal auto bebi y haya libertad mientras cu tin Polis na cas riba ordo di Minister Andin Bikker y Mando Policial. Tur esaki ta danki na e maneho di Minister Andin Bikker como Minister di Husticia cu ta cera wowo y orea pa e realidad.
Despues cu e dos hende muhenan y e homber a yega Warda Nos Costa, ambos señora a haya libertad mesora pasobra nan tin peticion pa asilo algun luna caba aden sin cu por haya contesta ainda di DIMAS. E dos muhenan cu a bay liber caba ta Samantha Nadiuska Santana Marquez naci na Venezuela 11-7-1987 y conoci como “Carolina di Patruya 37”. Dia 10 di Februari e lo a yega Aruba na 2019 a pidi asilo dia 12 di Juli 2019. Samantha alias Carolina a haya 30 dia ora el a drenta Aruba. Nan tin un procedura na DIMAS caminda cu ta stempel e peticion pa asilo tur luna mientras ta warda keto bay. Djey ta mira si nan ta haya e contesta positivo of negativo. E otro señora Luzmary Nohemy Irausquin Montes tambe ta naci na Venezuela dia 23 di November 1990 y tambe a yena papel pa asilo. E tin casi un aña na Aruba y ta ilegal. Na october 2019 el a pidi asilo mientras cu el a drenta Aruba 27 di maart 2019. El a haya dos dia solamente pa keda Aruba cu e placa cu e tabatin y a drenta via un vuelo di Corsou y nunca mas a sali y pidi asilo algun luna despues di a yega Aruba. E homber Venezolano deteni hunto cu nan dos tambe a pidi papel di asilo awe. E si a keda cera mientrastanto.
E solo hecho cu ta laga e hendenan ilegal aki bay liber cada biaha asina, ta cayendo den masha mal tera cerca Warda Nos Costa. Hende di DIMAS a bisa cu mester laga nan bay pasobra tin peticion pa asilo. Ultimamente Warda Nos Costa ta tene accion pisa, di cada dies Venezolano cu nan gara trahando sin permiso, cinco of seis ta saca papel di asilo y djey no por tene nan na Warda Nos Costa. Awor aki ta cargando awa hiba lama den cada accion. Un peticion di asilo tin mas balor cu un permiso mes. E articulo 19 ta duna nan un derecho increibel como stranhero ilegal riba nos isla. Tin un cantidad di hurista trahando na DIMAS solamente pa atende cu peticion di asilo. Cada biaha na DIMAS ta duna nan extra stempel y rek nan derecho cu tur consecuencia pa nos isla. Mescos e guy di atraco di joyeria tambe tabatin papel di asilo cune.
E forma cu gobierno of Minister di husticia ta purba tapa su maneho si ta algo di cuestiona. Con cada biaha ora haci Minister pregunta e ta mandabo di cashi pa muraya.
Si repasa e historia di e dos damanan di Patruya 37 por bisa cu ambos tabata ilegal. Esun cu ainda ta ilegal na Aruba ta Samantha Santana Marquez Nadiuska naci na Venezuela 11-7-1987. E otro cu tabata cune na e patruya 37 e dia cu a filmanan ta Jennyreth Josefina Gonzalez Gomez naci na Venezuela 11 di Juni 1993. E tambe tabata ilegal pero a bandona Aruba caba y a biaha pa Corsou e tempo ey. E otro cu a filma tambe ta amiga di e dosnan para na patruya. Ta trata di Luzmary Nohemy Irausquin Montes tambe ta naci na Venezuela dia 23 di November 1990. E tambe tabata den e auto accidenta na Drive Inn diadomingo ultimo.
Straño cu por zona pero un mama cu tin yiu menor ta keda deteni cu mesun documento. Ta ranca e mama for di e yiu chikito y tene cera. Hues mester a duna ordo pa lage bay y asina por yega bek na su yiunan menor. E grupo di Patruya 37 ta cana rond na Aruba haciendo trabounan straño, causa accidente bebi y sin rijbewijs y ata nan liber. Lunanan largo ta cana rond cu e peticion pa asilo pasobra no ta haya contesta di e comision of DIMAS. Interesante pa sa ken ta esun responsabel na DIMAS cu ta presta su mes pa duna e previlegio na e grupo di stranhero aki cu ta haciendo tur tipo di trabou raro conoci na Aruba.


text:
Luis Suarez ta risibí Sapatu di Oro.
E uruguayo Luis Suares a risibí e Sapatu di Oro komo e tòp goliadó di europa pa e temporada 2015/2016. E atakante di 29 aña, dje ekipo FC Barcelona, a skor 40 gol den e promé divishon. E la risibí e trofeo for di man di su dos yunan. Esaki ta e di dos bia ku Suarez a gana e Sapatu di Oro. Na 2014 tambe Suarez a gana e premio komo hungadó di e ekipo di Liverpool, pero e mester a kompartí e prestigioso premio e tempu ei, ku Cristiano Ronaldo, ku den e temporada ei a skor mes tantu di gol, esta 31. Ronaldo a gana e premio 4 bia. Lionel Messi, ku ta kompañero di ekipo di Suarez den FC Barcelona, a gana e premio tres bia. Na momentu ku e la risibí e premio e la pone énfasis pa yama danki na su kompañeronan di ekipo Neymar i Messi, "paso sin nan lo mi no a logra e premio,” e fútbòlista a deklará. Segun Luis Suarez, nan a hasié fásil pa e por logra hinka gol.


text:
Mi kier a cuminsa na bisa:- Danki na Sra. Evelyn Wever-Croes y pueblo di Aruba pa e oportunidad di por a sirbi como un miembro di parlamento di Aruba. – Como ser femenino den politica sigur mi kier a felicita Sra. Evelyn Wever Croes cu su logro como votegetter cu 7,518 voto personal y tambe Sra. Marisol Lopez Tromp.
E ta yenami cu orguyo di wak mas ser femenino wordo reconoci pa nan trabou incansabel.
– Maneha un pandemia no tawata algo facil, y mi kier a expresa mi respet pa e forma con a maneha esaki.
– Un danki na tur esnan cu a kere den mi persona y cu a sa di aprecia e trabou y transparencia cu mi a desplega y a confirma esaki mirando e sosten brinda den ultimo eleccion. Mi semper lo keda traha pa mi isla sea den politica of no.
– Un danki grandi ta bai na tur esnan cu ta traha den parlamento, sin cual nada no por wordo hasi
– for di nos Griffie, Archivo, Financieel beheer, Management team, notulist, staff y personal, y sin lubida e damas balente cu ta percura pa nos semper.
– Un danki di curason na un y tur, na coleganan di parlamento nr 10 y deseando parlamento 11 y e proximo coalicion hopi exito, curashi y sabiduria mirando e periodo dificil y e retonan grandi nos dilanti.
E tawata un honor y un placer di por a sirbi como representante di Pueblo. Mi ta spera cu semper lo tene e bienestar di nos hendenan na curason y cu lo sigui lucha pa hiba nos isla dilanti.


text:
ORANJESTAD,Aruba
Miembro di fraccion di AVP, Jennifer Arends Reyes ta mustra cu durante di e reunion publico di Parlamento pa loke ta concerni e maneho di gobierno relaciona cu e COVID-19, fraccion di AVP a dirigi varios pregunta na gobierno.
“Den e reunion aki diferente Minister tabata presente pa duna Parlamento contesta riba diferente pregunta cu a wordo haci pa loke ta concerni preocupacionnan existente pa loke ta tumando luga.
Mi persona y varios otro miembro di fraccion di AVP a haci diferente pregunta tanto pa loke ta e parti di medicamento, hospital, personal y sigur riba tur e personanan cu ta trahando di cuido medico, esta e frontliners, si tin suficiente profesional pa mustra con prepara nos ta pa e e situacion reinante.
Nos a puntra tambe si tin suficiente material di proteccion cu ta un topico cu mundialmente ta relevante den henter e lucha contra corona virus y adicionalmente nos fraccion y mi persona a presenta diferente otro punto di preocupacion manera entre otro turismo, ya cu di parti di ATA nos no ta hayando suficiente informacion.
Preguntanan tambe a wordo haci riba e ’emergency funds’ con esaki lo wordo usa, na ki momento lo implementa e plannan cu ATA tambe tin manera e contingency plan pero tambe e recovery plan.
Tambe nos a pidi informacion na momento cu yega e ora cu nos tin cu ricibi bishitantenan di buelonan comercial, kico e condicionnan lo bay wordo implementa pa cu esaki ya cu esaki ta un discusion cu mundialmente ta relevante, sigur ora cu nos ta un pais cu ta depende asina hopi di turismo, kico e ta condicionnan cu lo permiti e bishitantenan bin bek.
Otro punto cu a wordo treci dilanti ta cu nos tin cu siña biba den proximo lunanan cu e ‘social distancing’ y tur otro precaucion pa asina nos evita di pega cu e virus, pues tur esaki ta puntonan cu ta bira cosnan cu nos tin cu pensa riba nan con nos lo bay atende cu esakinan ya cu e momento lo yega cu nos tin cu cuminsa pensa riba e puntonan aki.
Tambe pa loke ta e tereno di enseñansa, grandiciendo tur e maestronan kendenan ta pone asina hopi dedicacion pa asina enseñansa sigui draai pa esunnan mas chikito te cu e grandinan, caminda por a tuma nota cu hopi biaha tabatin ocasionnan cu e maestronan tabatin necesidad di mas sosten y kico lo bay haci si scolnan no habri pa dia 20 di april.
Otro punto ta cu na hopi ocasion muchanan chikito no ta of no sa con pa usa e ‘social distancing’ cu ta lanta e pregunta kico ta bay ta e siguiente paso pa cu esaki ya cu ta comproba cu muchanan awor tambe por bira malo y nan por hasta bira malo critico y mester purba evita cu ta core bay habri tur scol y expone e muchanan aki na situacionnan hopi serio.
Fraccion di AVP a dirigi hopi pregunta na gobierno riba e puntonan aki menciona y nos lo sigui monitor e desaroyonan nos dilanti pa loke ta trata e virus aki y parlamento sigur lo sigui vigila di cerca tur desaroyo cu tin cu loke a bin ta tumando luga,” Parlamentario Jennifer Arends Reyes a declara.


text:
Promé Minister Gilmar Pisas presente na “spantenbier” di e proyekto Elizabeth Villas and Apartments Resort
Publiká riba 11 Òktober 2021
Willemstad – Promé Minister Gilmar Pisas, Minister di Tráfiko, Transporte i Planifikashon Urbano Charles Cooper i Minister di Finansa Javier Silvania, representando Gobièrnu di Kòrsou, tabata presente na e “spantenbier” e proyekto di Elizabeth Villas and Apartments Resort na Mari Pampoen dia 8 di òktober 2021.
E proyekto aki ta unu di un yu di Kòrsou, sr. Koeiman.
Promé Minister Gilmar Pisas , Minister Charles Cooper i Minister di Finansa Javier Silvania tabata entre esnan ku a hiba palabra durante di e okashon aki.
E proyekto aki lo bai konsistí di 100 kas ku ya tur a keda bend’é kaba!
Esaki ta e proyekto di mas grandi ku famia Koeiman a traha riba dje i e famia a indiká ku tin mas proyekto na kaminda, ku un mira positivo pa futuro.
Di parti di Gobièrnu di Kòrsou esaki ta un satisfakshon enorme, debí ku kada invershon lo nifiká mas desaroyó positivo pa nos Pais i mas kupo di trabou!
Promé Minister Gilmar Pisas, na nòmber di Gobièrnu di Kòrsou, a gradisí famia Koeiman pa sigui kere den su propio Pais.
Famia Koeiman a demostrá ku nos por, i ku perseveransia, kurashi i determinashon nos ta logra nos metanan.


text:
Obra di arte
Ora e murayanan di e bario Punda a kuminsa sker den añanan 1800, un kantidat di komersiante hudiu ku moda a muda pa Skálo. Nan a laga traha manshon grandi den estilo suroropeo ku patio i fachadanan dekorá. Na fin di siglo 19, skálo a bira e parti mas riku di suidat te momentu ku, for di añanan 50 bin ariba, mayoria famia a muda pa suburbionan.
E bario a kuminsa deteriorá i kriminalidat a oumentá. Den añanan 80 a inisiá ku un renobashon grandi di Skálo ku a kulminá den e mayor rekompensa: Skálo a keda añadí riba e lista di Herensia Mundial di Unesco komo parti di e sentro históriko di Willemstad.
Un di nos partisipantenan a pasa su hubentut den e área. Einan el a haña e opheto aki. “Mi a nase den e bario di Skálo. Mi tabata bon amigu ku un famia di komersiante ku tabatin hopi trahadó paden i rondó di e kas: un hardinero, un kòki i un yaya. Mi tabata bai bishitá e yaya hopi. E tabata bin for di Venezuela. Dor ku e no tabatin yu e tabata biba den un kas nèt banda di e kas kaminda e tabata traha. Mi tabata sinta den su stul di zoya anto kombersá kun’é. E no por a lesa ni skibi.”
“El a dunami e obra di arte aki. El a haña un hilu i hak anto a traha algu pa ekspresá su mes.”


text:
Proteccion pa nos mata y bestianan: Ayera, 15 di augustus 2017 a drenta na vigor e ley cu ta brinda proteccion na diferente mata y bestia local. Ta trata aki mata y bestia cu ta na peliger di extinccion na Aruba y mata y betia cu ta di balor ecologico pa Aruba.
E ley aki ta forma parti di e Natuurbeschermingsverordening di 1995. E tempo aki caba a cuminsa cu accumulacion di e specianan local cuta na peliger di extinccion of cu tin balor ecológico. Y cu finalmente a conclui den e Decreto Nacional aki. Desde ayera 15 Augustus 2017, ta prohibi pa mata y causa daño na un cantidad di mata y bestianan cu ta aparece den e decreto national di proteccion flora y fauna local. E Decreto National aki ta menciona e sortonan den detailes di nomber scientifico y e nomber local. Prohibicion tambe ta ensera pa exporta, mata y herida bestia of kap mata y mata e mata cuta riba den Decreto National pa proteccion di flora y fauna local.
A jega na e lista aki den cooperacion cu diferente departamento di gobierno: DWJZ, DNM, DLVV y Veterinaire Dienst. DNM hunto cu departamento di BUVO y AHATA lo sigui taraha hunto pa informa y educa comunidad.
For di e lista DNM conhuntamente cu AHATA a dicidi di elabora y enfoca a riba 7 sorto di cual e: Shoco, Prikichi, Cascabel, Conew, Gutu, Fofoti y Stoki. Por ehempel for di e 5 bestianan menciona 4 ta den peliger di extinccion y e otro ta di balor ecológico. Di e matanan menciona e Stoki tambe jama Mosterd, ta den peliger di extinccion y e Fofoti ta un sorto di mangel cu ta di balor ecologico.
Kico nos kiermen cu balor ecologico? E sorto aki ta necesarrio pa percura cu e ecosystema keda den bon condicion, pues pa otro bestia y mata ceda existi.
DNM kier a gradici tur departamento involvi y ministerio di Turismo, Transorte, Energia y Medio Ambiente. Gradiciendo tur colaboradornan di potret di e flora y fauna. Cortesia di potret duna dor di StimAruba, Jads Dive Company, Parke National Arikok, Michiel Oversteegen y ATA.